Badia antzerki eskolako haurrek kontatutako ipuinak udal liburutegietan - Berria - Pasaia\nBadia antzerki eskolako haurrek kontatutako ipuinak udal liburutegietan\nMartxoan eta apirilan\nAzken urteotan egin den bezala, aurten ere Badia antzerki eskola eta Pasaiako liburutegiak elkarlanean aritu dira ipuin kontaketako emanaldi batzuk antolatzen. Oraingoan antzerki eskolako 3 neskatilek eskainiko dute ikuskizuna, guztiak 12 urte urtekoak, eta lau ipuin kontatuko dituzte.\nAurreko urteetan legez, ikasle horiekin ipuinak prestatzen Maider Galarza ipuin-kontalaria ibili da. Azarotik aurrera hainbat prestakuntza saio egin dituzte ipuinak aukeratzeko eta prestatzeko. Horien bitartez, euskararen ahozkotasuna eta gure ohituren transmisioa landu nahi dira.\nLiburutegiek eta antzerki eskolak 5 eta 8 urte bitarteko haur guztiak gonbidatu nahi dituzte, bertara daitezen haurrek haurrentzat prestatu duten emanaldi hau gozatzera. Aurten kontalariak sorpresa batekin datoz; beraz, apunta itzazue agendan data hauek:\nMartxoaren 14an, asteazkena, Antxoko Kultur Aretoan 18:30ean.\nMartxoaren 21ean, asteazkenena, San Pedroko Kultur Aretoan 18:30ean.\nApirilaren 11n, asteazkena, Donibaneko liburutegian 18:30ean.\nApirilaren 18an, asteazkena, Trintxerpeko Alkateordetzan 18:30ean.


你所說的話就是所修的路 (21) by hsu16868 266 views\nEvento web reputation by Tomato DWS 475 views\nFacebook by guillemiadri 200 views\nTdrtdr by ecominc 226 views\n我所理解的教育技术 邹虎 by wzet2011 364 views\nA1 agosto 1-18 by Francesco Barnaba 2706 views\n2. ESANNAHAIA:• Blog (edo weblog) bat, ohar, istorio edo artikuluak argitaratzen diren Interneteko webgune bat da. Blogariak mezuak egunkari edo bitakora moduan idazten ditu eta hauek kronologikoki argitaratuz doaz bere blogean. Egitura aldetik goiko markoak bloga identifikatzen du, zutabe nagusian mezuak eta erantzunak agertzen dira, eta alboko zutabean, besteak beste, egilearen deskripzioa, estekak, etiketak, kategoriak, mezuen artxiboa eta harpidetzeko loturak egon ohi dira. "Weblog" izena Jorn Bargerrek erabili zuen lehen aldiz 1997ko abenduan.• Blog gehienak pertsonalak dira, egile bakar batek idatziak, baina badira talde, elkarte, erakunde eta enpresenak ere. Bertan publika daitezke, askatasun osoz, albisteak, iritziak, poesiak... Esateko zerbait daukan edonork eduki dezake blog bat. Blog gehienak irauteko asmoz sortzen dira baina badira gertakizun baten berri emateko sortuak direnak ere. Blogen aldaera bat mikroblogak dira; hauen bereizgarria da mezuak laburrak direla (gehienez jota 140 karaktere normalean) eta egileak une honetan zertan zaude galderari erantzuteko eginak dira. Mezuak normalean egileak definitutako komunitate batentzat zuzenduta daude. Komunitate horiek - lagunenak, lankideenak...- gizarte-sareak egituratzen dituzte.• Mezuetan testuaz gain argazkiak, bestelako irudiak, aurkezpenak, animazioak eta bideoak ere txerta daitezke. Elementu multimedia hauek web zerbitzari batean kokatu behar dira txertatu (embed) aurretik. Multimedian oinarritzen diren blogak daude: fotoblogak, bideoblogak eta audioblogak (podcast edo deskargatzeko irrati-saio asinkronoak, musikakoak edo MP3 blogak).• Blog bat egiteko bi aukera daude: berariazko editore bat erabiliaz, hala nola Wordpress, sortu eta web-ostatu batetara igo edo blogak editatzeko plataforma bat erabiltzea. Plataforma hauek blog- txantiloiak eskaintzen dituzte eta blogari ostatu ematen diote. Hauetako batzuk doakoa dira, hala ere badaude ordaindu beharrekoak direnak. Blog bat eduki nahi duenak plataforma hauetako batera jo eta minutu gutxitan blog bat sortu eta idazten hasi daitek\n3. Ezaugarri nagusiak• Libreak dira: Nahi duena esan dezake norberak bere blogean.• Kronologikoak dira: Gaur idatzitakoa atzokoaren aurretik azaltzen da.• Irekiak dira: Orokorrean irakurleek iruzkinak idatz ditzakete mezuetan, egileak horretarako baimena ematen badu.• Kategoriatan banatuta daude: Argitaratzen den sarrera bakoitza kategoria bat edo gehiagotan sar daiteke, horrela gai desberdinetako sarrerak sailkatu daitezkeelarik.• Etiketatan banatuta daude: Kategorien antzera, argitaratzen den sarrera bakoitzak etiketa bat edo gehiago izan ditzake, horrela gai desberdinetako sarrerak sailkatu daitezkeelarik.\n4. Euskarazko blogak• Sakontzeko, irakurri: Euskal blogosfera• 2001eko urriaren 29an Sustatu sortu zen, euskarazko lehenengo bloga bihurtuz.• Ordutik, euskal blogosfera handituz joan da, komunitateak apurka-apurka sareratuz. Gaur egun, 6 urte geroago ia, 5.200 blog dago euskaraz, horietatik 2.860 bat aktibo edo bizirik (2007).


Deskargatu Event LogAnalyzer softwarea IT Gordetzea eta Egunkarien kudeaketa\nDeskargatu EventLog Analyzer\nDeskargatu 30 eguneko DOAKO froga, murriztapenik gabe!\nNola lortu dezaket EventLog Analyzer nire hizkuntzan?\nEventLog Analyzer ingelesez deskargatzen eta instalatzen da modu lehenetsian, baina japonieraz, txinera sinplifikatuan eta txinera tradizionalean ere badago erabilgarri. Instalazioa amaitzean, hasierako orria lehenetsitako arakatzailean irekiko da. Saioa hasi ondoren, egin klik orriaren goiko aldean dagoenPertsonalizatu eremuan eta aukeratu zure hizkuntza.\nDeskargatzeko aukera gehiago\ndeskarga nagusia32 Bit64 Bit\nispilua deskargatzea32 Bit64 Bit


Herbsheim - Wikipedia, entziklopedia askea.\n48°21′01″N 7°37′53″E / 48.3503°N 7.6314°E / 48.3503; 7.631448°21′01″N 7°37′53″E / 48.3503°N 7.6314°E / 48.3503; 7.6314\nBenfeld, Boofzheim, Gerstheim, Obenheim, Rossfeld eta Sand\n930 (2018ko urtarrilaren 1a)\n462 (%49.7) 463 (%49.8)\nHerbsheim Frantziako udalerria da, Rhin Beherea departamenduan dagoena, Ekialde Handia eskualdean. 2013an 814 biztanle zituen.\n2007an Herbsheim udalerrian erroldatutako biztanleak 814 ziren. Familiak 288 ziren, horien artean 49 pertsona bakarrekoak ziren (16 bakarrik bizi ziren gizonak eta 33 bakarrik bizi ziren emakumeak), 78 seme-alabarik gabeko familiak ziren, 136 seme-alabak dituzten bikoteak ziren eta 25 seme-alabak dituzten guraso-bakarreko familiak ziren.\n2007an 305 etxebizitza zeuden, 302 familiaren etxebizitza nagusia ziren eta 3 hutsik zeuden. 283 etxeak ziren eta 21 apartamentuak ziren. 302 etxebizitza nagusietatik 258 bere jabearen bizilekua ziren, 35 alokairuan okupaturik zeuden eta 9 doan lagata zeuden; 1ek gela bat zuen, 8 etxek bi zituzten, 23 etxek hiru zituzten, 58 etxek lau zituzten eta 213 etxek bost zituzten. 263 etxek euren parking plaza propioa zuten azpian. 100 etxetan ibilgailu bat zegoen eta 179 etxetan bat baino gehiago zituzten.\nHerbsheim udalerriko biztanleria-piramidea 2009an .\n2007an lan egiteko adina zuten pertsonak 544 ziren, horien artean 406 aktiboak ziren eta 138 inaktiboak ziren. 406 pertsona aktiboetatik 382 lanean zeuden (206 gizon eta 176 emakume) eta 23 langabezian zeuden (9 gizon eta 14 emakume). 138 pertsona inaktiboetatik 58 erretiraturik zeuden, 41 ikasten zeuden eta 39 "bestelako inaktibo" gisa sailkaturik zeuden.\n2009an Herbsheim udalerrian 319 unitate fiskal zeuden, 837 pertsonek osaturik. Pertsona bakoitzeko diru-sarrera fiskalaren mediana urteko 20.845 euro zen.\n2007an zeuden 23 komertzioetatik, 1 janari enpresa zen, 1 bestelako produktu industrialen fabrikazioko enpresa zen, 6 eraikuntza enpresak ziren, 2 ibilgailuen saltze eta konpontze enpresak ziren, 4 ostalaritza eta jatetxe enpresak ziren, 1 informazio eta komunikazio enpresa zen, 2 finantziazio enpresak ziren, 5 zerbitzu enpresak ziren eta 1 administrazio publikoko enpresa zen.\n2009an zeuden norbanakoentzako 10 zerbitzu publikoetatik, 1 banku bulegoa zen, 1 ibilgailuen alokairu bulegoa, 2 margolariak, 2 iturginak eta 4 jatetxeak.\n2000. urtean Herbsheim udalerrian 13 nekazaritza-ustiategi zeuden, 528 hektarea erabiltzen.\nRossfeld (1,6 km)\nBenfeld (3,7 km)\nSand (3,9 km)\nHuttenheim (4,1 km)\nBoofzheim (4,1 km)\nWitternheim (4,2 km)\nObenheim (4,4 km)\nMatzenheim (5,2 km)\nFriesenheim (5,4 km)\nKertzfeld (5,7 km)\nOsthouse (5,9 km)\nSermersheim (5,9 km)\nBNF: 152713341 (data)\nOrriaren azken aldaketa: 21 otsaila 2021, 07:18.


kritiken hemeroteka » Postalak eta gatazkak\n« Herrira bueltatzea | Borrokarako aldarria bizi »\nPostalak eta gatazkak Ibon Egaña / Deia, 2015-05-23\nBi ipuin liburu argitaratu ostean, road movie-en estiloko nobela, estreinakoa, plazaratu du Katixa Agirrek. Ulia protagonista eta narratzaile gasteiztarrak bi asteko bidaia hasi du. Euskal Herrian barna abiatu da BMW erosi berrian, Gustavo mutillagunarekin batera, hari bertako txokoak erakusteko. Postaleko eta itxuraz gatazkarik gabeko Euskal Herrian barrena dabiltzan bitartean, baina, Uliaren eta bere familiaren iraganak orainean egindako sartu-irtenek eta hedabideek zabaldutako albisteek beste Euskal Herriaren oihartzunak dakartzate nobelara: kartzelak eta gose grebak, atentatuak, karga polizialak eta manifestazioak. Kontraste interesgarri hori da eleberriaren motorretako bat: turistaren begiradaren eta narratzailearen begirada nahitaez lokaztuaren artekoa, horretarako bertako eta kanpoko pertsona banak osatutako bikotearen bidaiaz baliatuz.\nBerria da Agirreren narratiban gatazka sozio-politikoak hartutako protagonismoa (eta aztertzekoa zergatik den kasik inperatiboa euskal zeraz hitz egitea idazle euskaldunen artean); norabide horretan egindako ahalegina agerikoa, batzuetan agerikoegia suertatzen da eleberrian, sinbolismo handiko gertaerek zipriztintzen baitituzte gertuagotik ala urrunagotik pertsonaiak (Madrilgo M11, Gasteizko 1976ko martxoa, esaterako).\nKapitulu oso laburretan banatua eta estilo zuzen eta eraginkorrez idatzia, jakin-mina sortuz eta areagotuz doa eleberriak aurrera egin arau. Hasieran loturarik gabeak diruditen askotariko narrazio-puskak txertatzen ditu narratzaileak road-movie-aren joanean eta pixkanaka baino ez da joango irakurlea txatalei koherentzia narratiboa ematen eta puzzlea osatzen. Inteligentziaz asmatzen du idazleak erritmoari eusten, tentsioa eta jakin-mina areagotzen. Uliak bikotekideari ezkutatzen dizkion egiak ezagutuz joango da irakurlea, eta era berean, bien artean handiagotzen ari den erretenaz, inkomunikazio gero eta tenkatuagoaz jabetzen.\nInpresioa dut, ordea, ezkutaketa eta sekretuen jokoa aho biko labana dela nobelan: erritmo eta intrigari eusteko baliabide emankorra da, irakurlea orrialdera kateatzekoa, baina era berean planteatzen diren gatazkak intrigaren zerbitzukoegi ez ote diren geratzen iruditu zait. Izan ere, korapilo narratiboa askatutakoan ase egin dakioke irakurleari hazten joan zaion jakin-gosea. Era berean, narratzailearen ahots batzuetan ironiko eta jostariak (Agirreren narratiban ohikoa, bestalde) arnasa ematen dio narrazioari eta larregizko dramatismotik urrundu, baina istorioarekiko distantzia handiegia jartzen ez ote duen nago; hau da, gordinak eta mingarriak diren pasarte batzuetan pertsonaien azalean sartzea kosta egiten dela narratzaileak ezartzen duen distantzia medio (azkenaurreko kapituluan, nabarmenen).\nHein horretan, nobelak mahai gainean jartzen dituen gai mardul eta interesgarri ugari (aitatasun intermitenteak, aita-alaba harremanak, biktima/borrero dikotomiak) sakonxeago garatu ez izana hartu dut faltan. Irakurketa bizia eskaintzen du nobelak, pasarte ederrak ere bai (Benjamin Britten-enak, bikote harremanaren kontakizuna eta gorabeherak), baina marrazten diren gatazka potoloek pertsonaiengan eragindako gatazka intimoagoetan hatza barrurago sartzea eskatzen zutelakoan nago.


Saint-Andelain - Wikipedia, entziklopedia askea.\n47°18′31″N 2°57′38″E / 47.3086°N 2.9606°E / 47.3086; 2.960647°18′31″N 2°57′38″E / 47.3086°N 2.9606°E / 47.3086; 2.9606\nSaint-Martin-sur-Nohain, Garchy, Pouilly-sur-Loire, Saint-Laurent-l'Abbaye, Saint-Quentin-sur-Nohain eta Tracy-sur-Loire\n580 (2019ko urtarrilaren 1a)\n269 (%46.4) 250 (%43.1)\nSaint-Andelain Frantziako udalerria da, Nièvre departamenduan dagoena, Borgoina-Franche-Comté eskualdean. 2013an 540 biztanle zituen.\n2007an Saint-Andelain udalerrian erroldatutako biztanleak 540 ziren. Familiak 247 ziren, horien artean 82 pertsona bakarrekoak ziren (31 bakarrik bizi ziren gizonak eta 51 bakarrik bizi ziren emakumeak), 86 seme-alabarik gabeko familiak ziren, 67 seme-alabak dituzten bikoteak ziren eta 12 seme-alabak dituzten guraso-bakarreko familiak ziren.\n2007an 328 etxebizitza zeuden, 242 familiaren etxebizitza nagusia ziren, 53 bigarren erresidentzia ziren eta 33 hutsik zeuden. 325 etxeak ziren eta 1apartamentu bat zen. 242 etxebizitza nagusietatik 212 bere jabearen bizilekua ziren, 24 alokairuan okupaturik zeuden eta 7 doan lagata zeuden; 3 etxek gela bat zuten, 7 etxek bi zituzten, 33 etxek hiru zituzten, 70 etxek lau zituzten eta 129 etxek bost zituzten. 220 etxek euren parking plaza propioa zuten azpian. 118 etxetan ibilgailu bat zegoen eta 104 etxetan bat baino gehiago zituzten.\nSaint-Andelain udalerriko biztanleria-piramidea 2009an .\n2007an lan egiteko adina zuten pertsonak 368 ziren, horien artean 251 aktiboak ziren eta 117 inaktiboak ziren. 251 pertsona aktiboetatik 237 lanean zeuden (127 gizon eta 110 emakume) eta 14 langabezian zeuden (10 gizon eta 4 emakume). 117 pertsona inaktiboetatik 48 erretiraturik zeuden, 23 ikasten zeuden eta 46 "bestelako inaktibo" gisa sailkaturik zeuden.\n2009an Saint-Andelain udalerrian 237 unitate fiskal zeuden, 481,5 pertsonek osaturik. Pertsona bakoitzeko diru-sarrera fiskalaren mediana urteko 21.295 euro zen.\n2007an zeuden 16 komertzioetatik, 1 eraikuntza enpresa zen, 4 ibilgailuen saltze eta konpontze enpresak ziren, 1 garraio enpresa zen, 3 higiezinen enpresak ziren, 5 zerbitzu enpresak ziren eta 2 «beste zerbitzu jarduera batzuk» multzoan sailkatutako enpresak ziren.\n2000. urtean Saint-Andelain udalerrian 45 nekazaritza-ustiategi zeuden, 1.908 hektarea erabiltzen.\nPouilly-sur-Loire (2,9 km)\nCouargues (3,9 km)\nSaint-Laurent-l'Abbaye (4,3 km)\nTracy-sur-Loire (5,6 km)\nSaint-Martin-sur-Nohain (6,1 km)\nSaint-Bouize (6,3 km)\nSaint-Quentin-sur-Nohain (6,4 km)\nThauvenay (7,1 km)\nMesves-sur-Loire (7,7 km)\nBNF: 15266493t (data)\nOrriaren azken aldaketa: 18 urria 2021, 15:16.


Eztabaida:Biarritz - Wikipedia, entziklopedia askea.\n(«Eztabaida:Miarritze» orritik birbideratua)\n1 Biarritz / Miarritze\n2 Geografia, kultura, ekipamenduak eta abar\n3 Biarritzeko ala Biarrizko ?\n4 Artikulu nabarmendua izateko balorazioa\nBiarritz / MiarritzeAldatu\nEuskaltzaindiak onartutako izenak "Biarritz" eta "Miarritze" dira. Euskaldunon artean Biarritz hedatuago dagoenez, izenburua aldatuko nuke.\nAdos --josugoni (hemen idatzi) 15:31, 28 Ekaina 2006 (UTC)\nGeografia, kultura, ekipamenduak eta abarAldatu\nArtikulu hau, osorik edo zatiren batean, frantsesezko wikipediako «Biarritz» artikulutik itzulia izan da. Jatorrizko artikulu hori GFDL edo CC-BY-SA 3.0 lizentzien pean dago. Egileen zerrenda ikusteko, bisita ezazu jatorrizko artikuluaren historia orria.\nBiarritzeko ala Biarrizko ?Aldatu\nNorbaitek badaki nola idatzi behar den, "Biarritzeko" ala "Biarrizko"? Euskaltzaindiaren arauan ez du aurkitu. Wikipedian "Biarrizko" da gehien ageri dena ("Zarauzko" antzera), baina zalantza dut ez ote den "Biarritzeko". Horrela ageri da Biarritzeko euskara bulegoaren webgunean (adibidez Biarritzeko herriko etxea) eta Kazeta.info webgunea (Les Bascos Biarritzeko hautagaiekin bilduko dira LGBTen aurkako diskriminazioa eztabaidatzeko). Hala bada, aldatu behar! --josugoni (erantzun hemen) 21:20, 28 martxoa 2014 (UTC)\nBiak dira zuzenak. Euskara batuan, kontsonantez bukatutako leku izen guztiek har dezakete -e- epentetikoa, leku genitibozko atzizkia eranstean. Berdin dira zuzen Zarautzeko eta Zarauzko, nahiz eta tradizioan eta erabileran azken forma horrek duen nagusitasun erabatekoa. Eta berdin dira zuzen Eibarreko / Eibarko, Gasteizeko / Gasteizko, Beasaineko / Beasaingo, nahiz eta euskara batuan forma epentesigabeen alde egin dugun nabarmen (Zarauzko, Eibarko, Gasteizko, Beasaingo). Eta abantaila handia du epentesia ez erabiltzeak: horrela garbiagoa baita leku izen horiek ez direla Zarautze, Eibarre, Gasteize eta Beasaine, hurrenez hurren.\nBiarritzen kasuan, gaia aztertuta, egia da Biarritzeko dela formarik erabiliena Lapurdin bertan. Hala ere, Biarrizko ez nuke sistematikoki ezabatuko euskal wikipediatik, abantaila baita Biarritze zuzena ez dela garbi uzteko (Miarritze formaren eraginez ontzat jotzeko arriskua ikusten baitiot).\nBeraz, nire proposamena: artikuluen izenburuetan sistematikoki Biarritzeko forma erabiltzea (Biarritzeko kantonamendua, konparazione), eta gainerako Biarrizko guztiak bere horretan uztea. --Xabier Armendaritz\n2014-04-01, 22:14 (UTC)\nArtikulu nabarmendua izateko balorazioaAldatu\nArtikuluaren nabarmentze egoera azkenenekoz eguneratutako data: 2016-8-19.\nIruzkina: Ondo egituratuta dago eta behar diren edukiak ukitzen ditu, gehienetan ederki landuak daude; oro har, ondo wikitua dago. Aitzitik, kohesioa falta zaio. Akats ortografikoak eta tipografikoak daude, eta atal jakin batzuek erreferentziak behar dituzte. Hori konponduz gero, nabarmendu daiteke. -Iñaki LL (eztabaida) 10:57, 19 abuztua 2016 (UTC)\n"Biarritz" orrira bueltatu.\nAzken aldaketa 19 abuztua 2016(e)an, 12:57(e)tan\nOrriaren azken aldaketa: 19 abuztua 2016, 12:57.


Zigiluen posta-balioa: 2.84 €\nTemática: Biennal de Venecia\nEspainiako postak zigilu bat eskaini dio hurrengo Veneziako Biurtekoan Printzerria ordezkatuko duten bi artistetako bati. Agustí Roqué eta Between izena duen artelana hain zuzen ere. Bartzelonan 1942an jaio zen eskultorea urte eta erdi besterik ez zuela iritsi zen Andorrako Printzerrira, beraz oso lotura estua du herrialde horrekin.\nEgurrezko tailu erlijiosoak egiten zituen amaren aldeko aitonaren tradizio artistikoaren oinordekoa da Agustí eta hirurogeita hamargarren hamarkada erdi aldean hasi zen bere igeltsuzko, marmolezko eta brontzezko lehen lanak egiten. Hortik gutxira Londresera joan zen Putney School of Arts eskolan ikastera eta bertan ezagutu zuen Henry Moore eskultore britainiarra. Bere lanaren ezaugarri nagusia espazioaren okupazioa da, bolumenak eta hutsunea nahastuz eta ibiltzeko moduko espazio ikusmoldea sortuz. Aipatutako materialez gain hormigoia eta erretxina plastikoa ere erabili ditu. Aipagarria da ondoren burdinarekin eta altzairuarekin egindako lanak. Azkenaldian aluminioa eta beira ere sartzen hasi da.\nBere artelan zabala Europako, AEBko eta Japoneko museoetan dago ikusgai. Aipatzekoa da Errioxako Würth Museoan dagoen burdinazko eta aluminiozko Screens izeneko ibiltzeko moduko pieza handia. Bere lanak ikus daitezkeen beste zentroen artean Museu d’Art Contemporani de Barcelona (MACBA), Consell General d’Andorra edo Andorrako Banca Privada bilduma aurkitzen dira, Alemania edo Txileko museoez gain, beste herrialde batzuetakoen artean.\nBere sorkuntzaren beste alderdi bat eskultura publikoa izenarekin ezagutzen dena da. Munduko toki desberdinetan daude ikusgai, Hattingen hiriko (Alemania) Das Weiltor Atea esate baterako; Bartzelonako Avinguda Río de Janeiron kokatuta dagoen beltzez tindatutako hormigoizko hamaika piezek osatzen duten eskultura multzoagatik hirigintzako FAD Saria lortu zuen 1989an. 1998an Printzerriko erakundeei eskaini zien bere Off lana. Tratatutako burdinarekin, aluminioarekin eta aleazio esperimental batekin egindako sare metaliko batekin egina, hain zuzen ere.\nAndorrak Veneziako Biurtekoan ordezkaritza duen hirugarren aldia da, bertako artistak nazioartean ezagutzera bultzatzeko helburuarekin.


Megatech enpresak 600 aurpegi-maskara eman ditu Amurrioko saltoki, ostalaritza eta zerbitzu pertsonaletarako. - Amurrio Bidean\n18 maiatza, 2020 /in Albisteak /by Amurrio Bidean\nMaiatzaren 15etik aurrera jaso daitezke turismo-bulegoan.\nMaiatzaren hasieran, Megatech Industries Amurrio enpresa Amurrio Bidean, udalerriko Tokiko Garapen Agentziarekin, harremanetan jarri zen, udalerriko erakundeek koronabirusaren aurrean babesteko behar izan zitzaketen banakako babes-ekipoak (NBE) eskaintzeko.\nAmurrio Bidean-etik Udaleko Gizarte Zerbitzuekin, eskualdeko hainbat nagusien egoitza publiko eta pribaturekin eta udal anbulatorioarekin harremanetan jarri ziren. Azkenik, Apymca-rekin, udalerriko Merkataritza Txikien eta Ertainen Elkartearekin, eta elkartekideen beharra egiaztatu ondoren, Amurrio Bidean-ek enpresari proposatu zion sektore horrekin ere lankidetzan aritzeko aukera, bere establezimenduak jendearentzat ireki ostean, horrelako norbera babesteko ekipamenduak behar baitituzte, eta, are gehiago, bizitza erabilgarri mugatua izanik.\nJoan den astean enpresak bere injektoreak udalerrirako lanean izan ondoren maiatzaren 15etik aurrera egindako maskarak eskuragarri egongo dira udalerriko Turismo Bulegoan jasotzeko. Anbulatorioarekin eta egoitzarekin jada adostu da entregatzeko modua. Saltokien, ostalaritzaren eta zerbitzu pertsonalen enpresen kasuan, udalerriko saltoki bakoitzak gehienez bi maskara hartu ahal izango ditu bere burua identifikatu ondoren, 10etatik 13etara bitarteko ordutegian astelehenetik ostiralera, hilaren 22ra arte.\nAmurrioko Udalak eta Amurrio Bideanek Megatech enpresaren keinu desinteresatua eskertu nahi dute, ekimenaren espiritu solidarioa nabarmenduz.\n“BERRIRO IREKITZEKO BONUAK” KANPAINA BIHAR JARRIKO DA MARTXAN Amurrioko enpresa txikien egoerari buruzko galdetegi laburra


Donostialdea ESIaren eta Juneren Hegoak elkartearen arteko hitzarmena - Juneren Hegoak\nDonostialdea ESIaren eta Juneren Hegoak erakundearen arteko hitzarmena sinatu da, adingabeei ospitaleratzeetan laguntzeko.\nJoan den azaroan, Juneren Hegoak eta Donostialdea ESIak (Erakunde Sanitario Integratua) lankidetza-hitzarmena sinatu zuten, ospitalean dauden adingabeei laguntza nola izan behar den arautzeko. Akordio hori, elkartearen beste proiektu batzuk bezala, bertan behera geratu zen pandemia-egoeragatik, eta gure boluntarioen beharra duten familien onurarako berreskuratu ahal izan da.\nHitzarmen horri esker, osasun-arloko langileek, adibidez, boluntarioen lana zer den ezagutzeko aukera izango dute, eta, era berean, behar duten familiei jakinaraziko diete Juneren Hegoak elkartearen boluntarioen aukera dutela ospitaleratutako adingabeei laguntzeko.\nEra berean, boluntarioen lana erraztuko da, ospitaleko egonaldietan behar diren dinamiketan integratuz, txikien egoerari eta tratamenduari, zentroko zerbitzu eta instalazioetarako sarbideari eta abarri buruzko aholkularitzarekin izango baitute, eta bi erakundeen arteko etengabeko koordinazioa ezinbestekoa delako.\nHilabeteetako koordinazioaren eta lanaren ondoren, hitzarmen honek indartu egiten du familiei laguntzeko sarea, eta are zentzu handiagoa ematen dio elkartearen misioari; izan ere, hasiera batean, Juneren Hegoak familiaren arrazoietako bat ospitaleratzeetan laguntzeko beharra izan zen.\nJuneren Hegoak esker oneko eta pozik agertu da, osasun publikoko profesionalen taldeengandik ikasteko aukeragatik eta erakundearentzat eta, batez ere, laguntzen ditugun familientzat aurrerapauso handia delako.


Nahaspila lanpoltsa berrien deialdian - STEILAS UNIBERTSITATEASTEILAS UNIBERTSITATEA | UPV/EHUko langileen sindikatua\nSubmitted by admin on 2018-10-01 – 11:04 AMNo Comment\nAzkeneko Plangintza Bileran hainbat deialdien egoerari buruz galdetu genion Administrazioari, jadanik abian direnak: Administrariak, Bibliotekako Laguntzaileak, Zuzenbideko Teknikariak, Irakaskuntza eta Ikerketarako Laguntzako erdi mailako Teknikaria (Kimika), Kimikako Teknikari Espezialista (III Taldea).\nAdministrarien Lanpoltsari dagokionez, epeetan atzerapenak gertatuko dira sortutako hainbat arazok direla medio. Dirudienez, Epaitegiko kide batek kide izateari uko egin behar izan dio, eta ondorioz kide berri bat izendatu behar dute. Hilabeteko atzerapena izango omen da.\nKimika arloko lanpoltsetan gertatzen ari diren atzerapenek oso egoera ezerosoan jarriko dituzte hainbat eta hainbat partehartzaile. Seguruenik hilabete batzuk igaroko dira azterketak egin arte. Beraz, Lanpoltsak seguruenik Aste Santua baina pixka bat lehenago osatuko dira.\nHain zuzen ere, data horietan egingo den Lan Eskaintza Publikoaren barruan Kimikako pertsonalerako (III Taldea) deialdi espezifikoa dago.\nHonek zer ekarriko du? Lanpoltsetarako probak gainditzen dituzten pertsonek, LEP baino lehenago ez badute lan egin, behartuta daude Kimikako probetara aurkeztera (dagokien mailakoa). Bestela, LEPko Kimikako Teknikari/Espezialistaren probak gainditzen dutenen atzean geldituko dira.\nHau zentzugabekeria da. Lanpoltsa hauek abian jartzeko negoziazioa duela urte bat baino gehiago hasi ziren. STEILASek behin ta berriro salatu du ezin dela lanpoltsak jenderik gabe utzi deialdiak behar bezain bizkor ez direlako egiten. Halaber eskatu dugu ere Pertsonalerako Gerentziordetzak langile gehiago behar dituela, prozezu hauek behar duten bizkortasuna bermatzeko.\nEtiketak: Bolsas, Personal


EKHEEk premiazko neurriak eskatu dizkio Gobernuari elektrizitatearen gehiegizko prezioaren aurrean - Ekonomiaren KZ\nEKHEEko (Energia Kontsumo Handia duten Enpresen Elkartea) zuzendari nagusiak, Fernando Sotok, Espainiako industria elektrointentsiboen jardueraren “arrisku larriaren” aurrean neurriak hartzeko eskatu dio Espainiako Gobernuari.\nEuropa Pressi egindako adierazpenetan, Fernando Sotok adierazi du Espainiako industria elektrointentsiboen hornidura elektrikoa garestitu egin dela gas naturalaren eta isurketa-eskubideen prezioaren igoeragatik; izan ere, gerrak Ukrainan izan duen eraginarekin batera, “Martxoan 540 euro/MWh baino gehiagoko prezio elektrikoak lortu dira, merkatuan inoiz ikusi ez diren 700 euro/MWh-ko orduekin”.\nZentzu horretan, prezio elektrikoarekiko “hain sentiberak” diren industrietan eta, prezio-maila horiekin, haien jarduera “arrisku larrian” dagoela azpimarratu du, eguneroko merkatuaren prezioarekiko “esposizio handia” dutelako eta, “Europako lehiakideek dituzten neurri arautzaile gehienak ez dituztelako”.\nHori dela eta, “Bere egoera arintzeko”, Europako beste herrialde batzuen “antzeko premiazko neurriak” eskatu dizkio Gobernuari, hala nola Frantzia, Alemania, Italia edo Portugal.\nSotok adierazi duenez, “3.000 milioitik gorako gainkostua” izango du aurten hornikuntza elektrikoak – Egungo prezioekin eta etorkizuneko aurreikuspenarekin – Lehiakide alemaniarrekin edo frantsesekin alderatuta, eta horrek “oso murriztuta” uzten ditu, beren jarduera garatu ahal izateko eta “lantegiak eguneratzeko eta deskarbonizaziora egokitzeko inbertitu behar zena” inbertitzeko.\nFernando Sotok azaldu duenez, bazkide nagusien artean kontsulta bat egin dute eta jakinarazi diote siderurgiako industriak “gaur edo biharko egunean geldituko liratekeela, prezio garestiengatik”, eta, horrela jarraituz gero, “Praktika horrekin jarraituko lukete”. Gaineratu duenez, gauza bera gertatzen da industria metalurgiko ez-ferrikoen fabrika askorekin.\nPrezio elektriko lehiakorragoak\nAEGEko zuzendari nagusiak adierazi duenez, beste herrialde batzuek Espainiakoak baino “prezio elektriko lehiakorragoak” dituztenez, Espainiako Gobernuari eskatu dio “beharrezko neurriak” har ditzala energia “krisiaren aurreko prezio lehiakorretan” edukitzeko.\nZehaztu duenez, krisi energetikoaren aurreko prezioetan aldebiko kontratuen eskaintza elektrikorik iristen ez bada, Gobernuak teknologia inframarginaleko (nuklearra, hidraulikoa eta berriztagarriak) energia-enkanteak deitu beharko lituzke, 17/2021 Errege Lege Dekretuan jasotakoak, eta, horrez gain, RECOREren energia prezio arautuan eskaini beharko luke.\n“Premiazkoa da neurri horiek hartzea gure industria elektrointentsiboaren lehiakortasuna, ekonomia eta enplegua babesteko. Ez zen 2021eko azken hiruhilekoan egin, eta ezin dugu denbora gehiago itxaron “, gaineratu du.\nHorrez gain, beste neurri batzuk ere eskatu ditu, hala nola, garraio elektrikoaren bidesariaren % 80 salbuestea, zeharkako CO2aren konpentsazio maximoa (450 milioi euro 2022rako) eta etengarritasunaren ordezko zerbitzu berri bat martxan jartzea, Portugalen egin duten bezala.\n← Confebaskek bat egin du elektrizitatearen prezioaren aurkako ahots ugariekin\nGasteizen hasiko da ekainaren 18an eta 19an Osakidetzako LEPa →


Azken Portua: Altzolaneko olagarroa eta beste kontu batzuk\nAtzo Galiziaren Eguna ospatu zuten Zarautzen, eta horren harira, Azken Portuko Altzola taberna kudeatzen duen bikote galiziarrari buruzko kontuak argitaratu zituen atzoko Urola Kostako HITZAk. Trinidad Arias eta Enrique Afonso, duela hainbat urte Azken Portura iritsitako ehunka etorkin horietako bi besterik ez ziren izan. Beraien herriarekiko saudadea eta hango sukaldaritza, ordea, lanbide bihurtu zuten, eta aspaldian Altzola taberna Galizia ttipi bat bihurtu da Azken Porturen bihotzean: bertan jan daitezkeen lakoiak, olagarroak, enpanadek, gaztainek edota dasta daiteken ribeiroak eta albariñoak ez du Ourense, Vigo, Santiago edota Coruñako alde zaharretan goza daitekeenaren inbiria handirik: zuzenean sorlekutik ekartzen baititu bikoteak.\nAltzola taberna, etorkin galiziarren artean ez ezik, estimatua da auzokideen artean ere. Iazko festetako piropo lehiaketan, "Altzolaneko olarrua ematek!" idatzi zuen norbaitek.\nHona, hitzez hitz, atzoko egunkarian irakurri ahal izan genuena.\nGALIZIA BIHOTZEAN BARRENA\n"Feijoo, Ferreiro, Rivas, Rivero, Reixa, Afonso, Forcada, Novoneira, Fonte, Pereiro, Couso, Padron... asko dira. Milaka dira beren jaioterria utzi eta Euskal Herrira etorri ziren galiziarrak. Horietako askok Zarautzen aurkitu zuen bizibidea, eta urteen joanak zarauztartu egin ditu, baina saudadeak mendebaldera begira eduki ditu beti.\nHerriminarekin bizitzen ikasi dute Zarauzko galiziarrek ere. Hemengo ohituretara eginda dauden arren, beraiekin ekarritako ohiturak ez dituzte ahaztu eta urtean behin orain herrikide dituzten galiziar eta euskaldunekin konpartitzen dituzte.\nGaur ehunka lagun bilduko da Iñurritza zelaian Galiziako musika entzun, hango eta hemengo dantzak ikusi, eta kulturen arteko elkartruke horretan Galiziako Eguna ospatzeko. Zarauzko Carballeira elkarteak urteak daramatza egun hau antolatzen, eta zarauztar askoren topagune bihurtu da. Urtero bezala, hango jakiak dastatzeko aukera izango da, eta La Morena olagarro prestatzaile ospetsua etorriko da Galiziatik.\nBaina Iñurritzan ez ezik, Azken Portun ere izango da Galiziako produktuak dastatzeko aukerarik, Trinidad Ariasek egunero bezala bere herriko jakiak aterako baititu barrara.\nArias galiziarra da jaiotzez, Ourenseko Berin herrikoa. Hogeita bi urte zituela etorri zen Zarautzera ordurako hemen bizi zen bere senarrarekin, Enrike Afonsorekin, bizimodu berri bat hastera. Hamabost urte daramatza Azken Portun hartu zuen tabernan lanean, eta ogibideaz gain, bere herriarekin lotzen duen txokoa ere egin du bertan. Ireki zuenean, gainera,uste ez bezalako harrera izan zuela dio Ariasek berak: «Nik hasieran uste nuen Galiziako gauzek ez zutela funtzionatuko hemen. Nori gustatuko zaio olagarroa, nori lakoia? Pentsatzen nuen. Baina denei gustatu zaie, bai hemen bizi diren galiziarrei, bai zarauztarrei. Olagarroak arrakasta ikaragarria du. Pattarra, belar orujoa edo aguardientea ere etxean egindakoa edukitzen genuen lehen, Galiziatik nire gurasoek egindakoa ekartzen genuen. Orain edozein tabernatan dago, baina orduan jendeak ez zuen ezagutzen».\nDena galiziar erara egiten du Trinidadek, umetan ikasi bezala. Tabernan ere enpanadak eta olagarroa bere amak eta amonak egiten zituzten bezala egiten ditu. «Olagarroa hemen arrautza fijitua bezain gauza arrunta zen han; oso jaki herrikoia. Eguberrietan olagarroa jaten zen etxe guzti-guztietan eta azoketara ere jendea olagarroa jatera joaten zen». Neguan Gaztainen Eguna ere ospatzen dute Galizian bezala, eta handik, Berindik, ekartzen dituzte gaztainak, Ariasek dioenez, hangoak izan behar baitute «on-onak» izan daitezen.\nGaliziarekiko lotura ez dute inoiz hautsi Ariasek eta Afonsok. Berinera (Ourense) urtero-urtero joaten dira, eta ohiturez gain, hizkuntza ere mantendu dute; etxean galizieraz egiten dute. «Niri hasieran kosta egin zitzaidan hona egokitzea, beti hara itzultzearekin amesten nuen. Gaur egun, berez, laster izango nuke horretarako aukera, erretiroa hartzeko gutxi falta baitzait. Hala ere, jubilatuta badakit joan joango naizela baina ez dela han geratzeko izango. Azken finean, denbora gehiago eman dut hemen han baino eta seme-alabak ere hemen ditut», esan digu Ariasek.\nGaur ere olagarroa prestatuko du Trinidadek, baina Santiago Egunean jai egingo du".\nposted by Amelie at 7/18/2005 09:46:00 da manhã


2018ko urriaren 23a, asteartea | Ordua Euskal Herrian 14:13:29\n“Inposaketaren aurkako eta parte hartzearen aldeko” martxara deitu du Satorralaiak, Donostian metroa egiteko egitasmoari aurre egiteko sortutako mugimenduak. Asteazkenean hasiko da mobilizazioa, 17:30ean Gipuzkoa Plazan, eta Alderdi Ederrera iritsitakoan giza katea antolatuko da Udaletxeko eraikina inguratzeko.\nDesjabetzeen aurkako elkarretaratzea, Udaletxe aurrean. (Arg.: Satorralaia)\nSatorralaiak adierazi du bi aldiz eskatu diotela Eneko Goia Donostiako alkateari metro pasantearen proiektua gelditu eta “Donostiako garraio publikorako irtenbide egokienaren inguruan bide parte-hartzaileak irekitzeko”, baina bietan jaramonik egin ez diela.\nAldundiak, berriz, ezezkoa eman zion 9.000 donostiarren izenpeekin batera aurkeztutako herri galdeketa eskaerari. Hala esan dute Satorralaiako kideek gaur goizeko 10:00etan, Donostiako Udaletxeko atari aurrean egindako elkarretaratzean. Ordu horretan, hain zuzen, hainbat herritarrek zuten nahitaezko desjabetze-akta sinatzeko hitzordua, Eusko Jaurlaritzak deituta.\nSatorralaiak zilegitasuna kendu die desjabetza horiei, “jendartearen gehiengoak zalantzan jartzen dituelako Metroaren beharrizan soziala eta interes publikoa”. Obretarako Erdialdeko 20.000 metro koadro inguru bereganatuko dituztela adierazi dute mugimenduko kideek.


Okuloplastia | Innova ocular\nTratamenduak > Okuloplastia\nOkuloplastiak gaixotasun asko zuzentzen ditu. Hauek dira prozedura ohikoenak:\nToxina botulinikoa adinarekin irteten diren espresio-zimurrak moteltzeko erabiltzen da, eta baita estetikoak ez diren zimurrak moteltzeko ere; giharrak erlaxatzen dituelako da ezaguna, eta gaztetzeko eta edertasun tratamenduetan izarra da.\nToxina botuinikoaren eraginak hile batzuk irauten ditu, eta aldika errepikatu beharra dago pertsonen arabera (keinu asko egiten dituzten ala ez) eta adinaren arabera. Efektu sekundarioen artean hematoma txikiak eta, zenbait kasutan, ukitu batekin zuzentzen diren asimetria arinak ere.\nBetazaletako poltsak kentzeko erabiltzen den teknika da. Goiko betazaletan soberan dagoen azala kentzean (goiko blefaroplastia) edota beheko betazaleko gantz-poltsak kentzean (beheko blefaroplastia) datza.


Harrera egin diete siriar errefuxiatuei, Loiolan - Maxixatzen.eus\nHarrera egin diete siriar errefuxiatuei, Loiolan\nMaxixatzen.eus 2018-06-10 16:22\nJesusen Lagundiko Migratzaileen Laguntzarako Zerbitzuak, Alboan GKEk, eta errefuxiatu siriarren aldeko nazioarteko Go Forward Europe taldeak elkarlanean, Hospitalitatearen bideak egitasmoa dute martxan. Euren herrietatik etorkizun hobeago baten bila ihes egiten duten errefuxiatuekiko etamigratzaileekiko elkartasuna agertuko duen eta haien gizarteratzea ahalbidetuko duen kultura batsustatzeko.\nAldarrikapen hori gauzatzeko elkartasun ibilbideak antolatu dituzte. Gaur goizean ia ehun errefuxiatu siriarrek Aizpurutxotik Loiolara bitarteko bidea egin dute, eta erakundeek harrera egin diete Loiolan. Bidelagun Iñigo Urkullu lehendakaria duela, bertan izan da Javier Zubizarreta alkatea, «errefuxiatuei babesa erakusteko xedez», azaldu dute udaletik.\n«Bestearen tokian —esan du Zubizarreta alkateak— jarriko bagina, eskuzabalagoak izango ginateke eta gure bihotzak handiagoak izango lirateke». «Sustraiak ahaztu gabe, abegi ona egiten dieten herriak ere gogoan izateko esan die, integratuz dauden tokian, dituzten eskubide eta betebeharrekin», gehitu du Zubizarretak.\nIñigo Urkullu lehendakariak, berriz, hiru hitz azpimarratu ditu: ongi-etorria, abegi ona eta elkartasuna. Errefuxiatuek manifestu bat entregatu diote, eta 'Caminos de Hospitalidad' irakur zitekeen zapi urdin bat zintzilikatu diote lepotik.\nEkimenaren helburua da etorkizun hobeago baten bila ihes egindako migratzaileei harrera egin eta haiek gizarteratzeko toki bat aldarrikatzea. Errefuxiatu taldeak atzo Nafarroan egin zuen ibilbidea, eta Xabierko Gaztelua bisitatu zuen. Gaur, Urola bailaran izan dira.\nSamer Hamati da gaur parte hartu duen errefuxiatuetako bat. Duela bost urte Portugalera iritsi zen Siriatik ihes egiteko beharra ikusita. Bragako Unibertsitatean egin zituen ikasketak, eta gaur egun, siriar errefuxiatuen koordinatzailea eta Go Forward mugimenduko kidea da. «Siria aipatzen duenean jendeari gatazka, gerra, etortzen zaiola burura», esan du. Eta aldiz, badela beste Siria bat non kultura, musika eta jende atsegina dagoen. Berak Euskal Herria ere albistegietatik ezagutzen omen zuen, eta ez orain dakienagatik.\nGogorarazi dute bigarren Mundu Gerratik izan den errefuxiatu-krisirik handiena jasaten ari dela mundua. «Konpondu ezinezkoak diruditen gatazkak ditugu hainbat lurraldetan; esaterako, Sirian, Afganistanen eta Afrikako Adarrean. Hori dela eta, lurralde horietako herritar zibilak etengabe ihes egiten ari dira, beren bizitzak salbatzeko», adierazi dute Loiolan. Gaurko ekimenak Azkoitiko eta Azpeitiko Udalen eta Eusko Jaurlaritzaren babesa jaso du.


URRIAREN 17TIK 27RA OSPATUKO DEN BAD-EN – BILBOKO ANTZERKI ETA DANTZA GARAIKIDE JAIALDIAREN, 21. EDIZIOAK EUSKAL KONPAINIEN PRESENTZIA INDARTUKO DU, ETA BI EKOIZPEN LAN PROPIO ESTREINATUKO DITU, LEGALEON – T-REN ETA GERMÁN JAUREGUI & ANTÍA DÍAZEN ESKUTIK | BAD Bilbao\nBilboko Udalak antolatutako BADek La FuNdicIOn, Campos Antzokia, Pabellón 6, Bilborock edo Dantzertiko agertokietara zabalduko du programazioa. 21 konpainiak euren azken lanak aurkeztuko dituzte, horien artean nazioarteko panoraman erreferente diren Miguel Pereira, tg STAN belgiarrak edo Igor & Moreno, besteak beste.\nBADek erabateko sei estreinaldi aurkeztuko ditu –horietatik bi ekoizpen lan propioak– eta Estatuan lehen aldiz ikusi ahal izango diren lau ikuskizun. Ia programazio osoa lehen aldiz helduko da Euskadira.\nJaialdiko informazio bulegoak urriaren 14an irekiko ditu ateak Abandoko Udaltegian (Elkano kalea, 22). Ordutegiei, prezioei, sarrerak eskuratzeko moduari eta egitarau osoari buruzko informazio gehiago www.badbilbao.eus webgunean.\nBilbon, 2019ko urriaren 8an. Bilboko Udalak antolatzen duen BADek – Antzerki eta Dantza Garaikide Jaialdiak 21. edizioa ospatuko du urriaren 17tik 27ra, ohikoak diren La FuNdicIOn, Campos Antzokia edo Pabellón 6 agertokietara, besteak beste, euren azken lanak aurkeztuko dituzten 21 konpainiaren lanak hurbilduz. Aurten, BADek euskal artisten eta konpainien, finkatuta daudenen eta euren lekua lortzen ari direnen, presentzia indartu du, eta horietako birekin ekoizpen lan propio bi estreinatuko ditu: Legaleon – T / Kolektibo Monstrenko eta Germán Jauregui & Antía Díaz. Jaialdiak erabateko 6 estreinaldi eskainiko ditu, baina ia programazio osoa lehen aldiz ikusi ahal izango da Euskadin, nazioarteko panoraman erreferente diren zenbait artistarekin Miguel Pereira, tg STAN belgiarrak edo Igor & Moreno, besteak beste.\nEdizio honen programazio osoa gaur goizean aurkeztu da Bilboko Udaletxean, Gonzalo Olabarria Kultura Zinegotzia eta Alicia Otxandategi BADeko zuzendaria bertan zirela.\nHorrela, jaialdiak urriaren 17an irekiko ditu ateak La Fundiciónen, BADen ekoizpen lan propio baten erabateko estreinaldiarekin, Legaleon – Trekin eta Kolektibo Monstrenkorekin. Legaleon – T Espe López eta Oscar Gómez Mata ezagunen eskutik sortu zen 1986an, eta sorkuntza eta konposizio forma berriei buruzko ikerketan egiten du lan. Monstrenko, Txubio Fernández de Jauregik, euskal eszenako erreferente historikoak, sortutako kolektiboa da, proiektu eszeniko bakoitzean ikus-entzuleekiko harremana aztertzen duen eta mota guztietako antzezle komikoz osatuta dagoen kolektiboa da, beti ere umorean oinarrituta, ikus-entzuleak ez daitezen inoiz zerbait pasiboa izan. Oraingo honetan elkartu egin dira, eta BADen eskutik “¿Hay alguien ahí?” aurkeztuko dute, bizi gaituenari, zeharkatzen ari garen denborari eta hitzak eta ekintzak gastatzeari buruzko antzerki garaikide pieza.\nEuskal proposamenen artean, sorkuntza eszenikoari laguntzeko Baliabide Eszenikoen Zentroaren – BilbaoEszenaren “Artistak Egoitzan” programaren barruan aukeratu ziren hiru proiektuen aurkezpena eta estreinaldia ere badaude. Bizkaiko konpainia biren eta Gipuzkoako baten hiru proposamen dira, eta antzerkiaren eta dantzaren, zirku garaikidearen eta performancearen barruan daude.\nNODE konpainia gipuzkoarraren “PUGNA” urriaren 20an aurkeztuko da Campos Antzokiko Kupula aretoan. Testuinguru eszeniko berean dantza garaikidea, zuzeneko musika, antzerkia eta ikus-entzunezkoak uztartzen dituen performance pieza da. Bigarren proposamena Gorka Pereiraren (Zirkozaurre) “Tiempo” da. Dantzaren eta zirku garaikidearen bitartez ikus-entzuleak bidaiatzera eramango dituen lana da, denbora ulertzeko modu desberdinak sortuz; penduluaren mugimenduan oinarrituta, teknologia berriak hartzen ditu ardatz, patroi desberdinak ikertuz eta horiekin dantza eginez. Amaitzeko, euskal eszenan ibilbide luzea duen Eguzki Zubia – La Dinamika artistak “3er acto” lanaren work-in-progress aurrerapena eskainiko du. Dantza eta antzerki proposamen horrek, emakumeei buruz ditugun aurreritziak, gaiak eta ideiak lantzen ditu, menopausian, zahartzeak dakarren bazterketan, ikusgai izateari uztean eta horrek guztiak dakarren gainbehera pertsonalean oinarrituta.\nHurrengo egunean, urriaren 18an, nazioarteko merkaturako gain-titulatzeko moduari buruzko prestakuntza ekintza egingo da, arte eszenikoetako profesionalei zuzenduta. Jarduera Interreg V-A Espainia-Frantzia-Andorra (POCTEFA 2014-2020) programaren barruan dagoen mugaz gaindiko lankidetzarako Pyrenart proiektuan sartzen da. Topaketan, azken urteetan ikuskizunak nazioartera zabaltzeko egokiak diren soluzioak bilatzeko aurrera eraman diren tresnak eta teknologiak ezagutaraziko dira. Prestakuntza espezializatu horren helburua ikuskizunen gain-titulaziorako azken teknologiak ezagutaraztea da: sistema teknikoak, softwareak, ohiko arazoak, pantailen kokalekuak, ikusgaitasuna, eta hizkuntza batera baino gehiagora gain-titulatzea, besteak beste. Bi jarduera horietarako izen emateko epea irekita dago jadanik ATAEren posta helbide elektronikoaren bitartez (info@atae.org ).


2020/2021 IKASTURTE HASIERA - HaurrakEreBai\n2020/2021 IKASTURTERAKO PROPOSAMENA\nHaur eta nerabeak ikastetxeetara joan gabe denpora luzea pasa ostean (martxotik irailera), eta berdinkideekin espazio zein denbora aldetik, harremana izateko zailtasunak izan ostean, ezinbestekotzat jotzen dugu HaurrakEreBai taldetik 0-18 urte bitarteko haur eta nerabeak emozionalki lagunduak izateko beharra, izan ere, etapa hauetan ezartzen dira helduaroan osasun integral ezin hobe bat izateko oinarriak.\nEzinbestekoa sentitzen dugu ikastetxe barruan zaintza eta babesa kalitatzekoa eta gertukoa izatea, ikaslegoa gertutasunez, afektuz, begiradaz eta entzuteaz laguntzea. Aintzakotzat hartuko dugu, besteekin harremana izatean garatzen garela persona gisa.\nEAE eta Nafarroako hezkuntza ordezkaritzek argitaratzen dituzten protokolo eta argibide anitz eta aldakorrak ikusita, benetan beharrezkoa irizten zaigu osasun kontzeptua ongizate fisiko, mental eta sozial gisa ulertzea. Argi daukagu osasun kontzeptua ez dela soilik gaixotasun eza, beraz, beldurrik gabe onartzen dugu eta herritar gisa dagokigun erantzunkizunez, kutsatu gaitezkeela naturalizatzeko beharra.\n6 hilabete daramazkigu herrialde desberdinetan argitaratutako ebidentzia zientifikoa gainbegiratzen. Datu fidagarri anitz pilatu ditugu, gaixotasun hau pairatzen duten adintxikiko gehienek, modu arinean (sintomatologia arinarekin) egiten dutela bermatzen dutenak, gainera kutsatze maila aldetik ere, pertsona helduok baino kutsakortasun maila baxuagoa dutela ikusi da hainbat ikerketetan.\nOndorioztatu dugu, adintxikikoek inoiz ez dutela pandemia hau behin ere aurrera eraman edo bideratu, honez gain, beste gaixotasun batzuekin konparatuz, COVID19ak haurrengan duen eragina barregarria da.\nHau guztia esanda, HaurrakEreBai taldetik onartzezina deritzogu:\nIkastetxeetan 1,5 metroko distantzia soziala ezartzea.\nMusukoak edo maskarak derrigorrez erabili beharra.\nFamiliak ikastetxeko bizitzatik kanporatzea.\nOrain inoiz baino gehiago, familia, eskola eta gizartea elkarlanean aritu behar gara zaintzeko/elkar-zaintzeko, helburuarekin. Baita ongizate soziala bilatzeko ere, krisia eta isolamendutik haratago.\nNEURRI MURRIZTAILEAK EKIDITZEN LAGUNTZEKO EKIMEN BATZUK:\nA) INSTITUZIOAK / HEZIKETA- ZENTROAK\nUmeen ratioa erdira murriztea lehentasuntzat jotzen dugu. Hainbestetan eskatu den eta hain beharrezkoa den ekimen hau aurrera eramateko ezinbestekotzat jotzen dugu irakaslegoaren plantilla handitzea edo/eta eskolen eta familien arteko elkarlan estuagoa eta parte-hartzaileagoaren aldeko apostua egitea.\nZentzu honetan, hain berezia den egungo egoera honetan, prest leudeken familiek babesa eskaini ahal izango lukete (laguntzaileak) (bai eskolen instalazioetan bai zentroz kanpoko irteeretan) betiere dozente baten ardurapean. Garrantzi handiko gaia izanik, Eusko Jaurlaritzak aukera hau azter dezala eskatzen dugu. Baita ikasleekiko begirunea adierazten duen kalitatezko heziketa bermatzeko, ezinbestekoak diren ekintza desberdinak burutzeko famili horien laguntza onar dezala.\n2.Aurreko puntuan hitz egindakoari jarraituz, oinarrizkotzat jotzen dugu espazio alternatiboak dibersifikatzea eta/edo areagotzea.\nHeziketa-zentroen eskuetan espazio anitzak jartzea: lehenago aipatutako ratioaren murrizketa hori errazteko eta osatzeko eta aipatutako irakasleen kopuruaren igoera bideratzeko, hau premia biziko gaia izanik.\nKultur Zentruetako gelak erabiltzea: normalean arratsaldez erabiltzen direnez erabilgarri izango lirateke eskolen ordutegietan, espazio irekiak, lorategiak eta/edo plazak.\n3.Irakaslegoaren formazioa bermatzeko beharrezkoak diren baliabide material zein giza-baliabideak eskaintzea. Horrek ahalbidetuko du harrera emozionala eskaintzea ume eta nerabeei eskolaratze berri honetan.\nOrain, inoiz baino gehiago, egoeraren berezitasunak irakasle prestuak eskatzen ditu: emozionalaki beharrizanak izango dituen ikaslegoari, begirunetik, ulermenetik eta erreparaziotik harrera egiteko gai direnak.\nGarrantzitsua da denbora, espazioa eta irakasle trebatuak izatea, ezagupen kurrikularrak irakasten hasi baino lehen ikasleei ahotsa, entzutea eta konfidantza eskaintzeko.\nBizitakoa barneratu, aztertu eta errealitatea beldurrik gabe asumitu norberaren ardura pertsonalaz jabetuz. Gelako talde-lotura (eta eskolako taldeko kidetza) bermatzeak eta garapenerako oinarria den giza-harremanen konponbideak lehentasuna izan beharko lukete gelako ibilbide berri honetan.\nKanpoko eta natur-espazioetako hezkidetzaren aldeko apostua egitea: ikaslegoaren eskolak gela barruan zein gela kanpoan emango lirateke.\nKanpoko eta natur-espazioei lehentasuna ematea. Jakin badakigu ingurune horietan zailagoa dela kutsapena eta sistema immune eta biologikoa estimulatu egiten dela.\nEuropako iparraldean tradizio luzea duen eredua da, ( guea baino klimatologia askoz ere gogorragoarekin ) eta egungo krisialdiari erantzuna emateko hainbat lekutan ezartzen ari da.\nNatur-espazioetako Hezkidetza eredua ezartzeko azken hiria New York izan da. Gakoa bai irakasleak bai umeak arropa egokiaz hornitzea da, baita zentroei kanpokaldeko heziketari buruz informatzeko beharrezkoak diren baliabideak eskaintzea ere.\nB) INSTITUZIOAK /ENPRESAK\nLana eta bizitza bateragarri bihurtzeko berehalako neurriak ezartzea eskatzen dugu, edozein gaixotasun zein derrigorrezko berrogeialdiren bat suertatzen bada, familiek euren umeen zaintza bermatu ahal izateko. Gakoa aipatutako aspektu honetan dagoela uste dugu: familiok Gobernuarekin batera ardura partekatua hartu behar dugula gai honetan.\nHori dela eta orain arte jasan dugun instituzio/enpresagandiko abandondonuari EZETZ esaten diogu eta irmoki aldarrikatzen ditugu ondorengo neurriak: umeak zaintzeko muga gabeko aparteko baimena, ordutegi malgutasuna, txanden malgutasuna eta amatasun/aitatasunarentzako laguntzak.\n“Derrigorrezko eskolaratzean ezartzen diren neurriek adingabearen osotasuna, osasun fisiko zein mentala arriskuan jartzen badituzte zilegitzat jotzen dugu beraien heziketaren azken hitza euren gurasoek izatea. Kasu horretan familiek umeen heziketarekin jarraitzeko ikusten duten modurik egokiena hautatzeko aukera izan behar dutela uste dugu”.\nAzken hausnarketa gisa, honakoa azpimarratu nahiko genuke: pertsona ororen garapenaren eta osasun osoaren aurka doala beldurrez eta beldurrean hezitzea eta zaintzea. Errespetuan, kooperazioan eta elkartasunean oinarritutako heziketan sinesten dugu.\nHaurrakEreBai-tik ez dugu onartzen urruntze fisikoa, zatiketa eta beldurra ardatz duen heziketarik ez edozein testuingurutan ezta aitzakipean ere. Haurtzaroaren oinarrizko beharrizan eta eskubideen kontrako eraso argia da, eta analogiaz, egungo gizartearekiko eraso argia (umeak eta nerabeak garrantzi handikoak izanik). Saia gaitezen hautzaroaren ondoan egoteko modua aurkitzen, tratu onetik, errespetutik eta bizitzarako beharrizanetatik abiatuta, benetako etorkizuneko gizarte errespetudun eta osasuntsurako bidea hasteko.\nSAKATU IRUDIA DOKUMENTUA DESKARGATZEKO


'A ver si no llueve' Torrevieja, Balmaseda, Tarifa eta Santo Domingon\nOporretako leku bila\nBalmasedan eta Tarifan ibiliko dira gaur, 'A ver si no llueve' saioan\nTorreviejan, Puentedeyn, Balmasedan, Tarifan eta Santo Domingo de la Calzadan egongo dira, bertan oporrak pasatzen dituzten euskaldunekin.\n'A ver si no llueve' saioak oporretarako euskaldunok aukeratzen ditugun beste leku batzuk erakutsiko dizkigu gaur: Torrevieja, Puentedey, Balmasea, Tarifa eta Santo Domingo de la Calzada.\nOporrak kostaldean pasatu behar al dira nahitaez? Iker ez da iritzi horretakoa, eta, horregatik, Balmaseda aukeratzen du urtero. Koinatu-koinatak oporretara joaten direnean, haien etxera joaten da Iker. Eta hori egiten hainbeste urte daramatzanez, kuadrilla ere badauka bertan.\nItsasotik gertu egon nahi dutenei, baina, Tarifa eskainiko die ETB2ko saioak . Bizkaiko hiru gazterekin batera, kitesurf egiten jardungo dute. Hondartzaz gainera, jatordu onak eta hegoaldera bizitzera joan diren iparraldeko lagunak topatuko dituzte han.\nBeste batzuek jendeari ihes egiteko probesten dituzte oporrak. Burgosko Puentedey herrixkak horretarako aukera ematen du, eta bisitari ugari jasotzen ditu udan. Bisitariek ikasi dute zein den "Puentedeyko sekretua"; "A ver si no llueve" saiokoek ere ikasi ote dute?\nHorrez gainera, oporretan eginbeharrak betetzea eta ongi pasatzea ez direla bateraezinak ikasiko dugu. Gasteizko triatloi talde bat Torreviejara joan ohi da entrenamenduak han egiteko asmoz. Baina lasterketa eta lasterketa artean, izaten dute denbora ongi pasatzeko ere.\nAsteko azken proposamena Santo Domingo de la Calzada izango da. Hango urbanizazio batean, uda bertan pasatzen dutenen % 90 euskaldunak dira. Primeran pasatzen dute. Pintxo-potea ere, urbanizazioan bertan egiten dute. Eta askotariko ekintzak antolatzen dituzte; pala vs zartagin partidak, adibidez.\nGaur, 22:15etik aurrera egongo da ikusgai 'A ver si no llueve' ETB2n eta eitb.eus-en.


"Teknologia berriak eta paperaren xarma uztartzea lortu dut" - Gipuzkoako Hitza\n“Teknologia berriak eta paperaren xarma uztartzea lortu dut”\n2016, maiatzak 06 Elkarrizketa, gipuzkoa 1400\nIkasketaz telekomunikazioetako ingeniaria da Iker Burguera (Legazpi, 1986). Gaur egun, langabezian dago, baina ez lanik gabe. “Ekintzaile espiritua” duela dio, eta, ondorioz, mila proiektu izaten ditu beti esku artean. Bakarrari eman dio forma orain arte, eta ez zaio batere gaizki atera. Arbi liburua kaleratu zuen 2014an, eta bigarren liburua atera zuen iaz. Liburuko istorioetako pertsonaiak mugimenduan ikus daitezke berak garatu duen aplikazio baten bidez, eta espero gabeko arrakasta izaten ari da.\nEgun, Arbi obraren bigarren liburua saltzen ari zara, buru-belarri. Zer da Arbi, eta zerk bereizten du liburu arrunt batetik?\nGaur egun, literaturan bi mundu daude: papera eta digitala. Bi mundu horien artean salto handia dago, eta nik erlazionatu egin nahi nituen, nolabait. Helburu horrekin sortu nuen Arbi. Batetik, liburu fisikoa dago, istorio batekin eta marrazkiekin. Istorio horien bidez, hainbat balio transmititzen saiatu naiz: laguntasuna, familia, elkarlana… Liburu fisikoaz gain, ordea, Arbi-k badu plus bat: sakelakoetarako eta tabletetarako balio duen aplikazioa. Aplikazio horren bidez, hiru dimentsiotan ikus daitezke liburuko marrazkiak, mugimenduan.\nNola funtzionatzen du aplikazio horrek?\nOso sinplea da. Beste edozein aplikazio bezala, gailura deskargatu behar da lehenengo. Ondoren, aplikazioa ireki, mugikorra edo tableta liburuko marrazkiari begira jarri, eta pantailan segituan agertuko dira marrazki horretako pertsonaiak, mugimenduan. Gailua urrunduz edo gerturatuz, irudiak txikiago edo handiago ikus daitezke.\nNondik sortu zitzaizun proiektu hori aurrera ateratzeko ideia?\nTeknologia dagoeneko banuen, eta zertan aplikatu erabakitzea falta zitzaidan. Konturatu nintzen euskal literaturan apenas zegoela horrelako libururik. Bakar batzuk badaude, baina teknologia ez dute oso garatua. Hutsune bat ikusi nuen, eta hutsune hori betetzen saiatu.\nTeknologia garatzeaz gain, ipuina ere zuk idatzi duzu?\nBai, bi liburuetako istorioak nik sortu ditut. Ipuinaren egitura nik idatzi dut, eta gero idazle profesional batek lagundu dit ingelesezko bertsioa idazten. Dagoeneko bederatzi hizkuntzatan dago eskuragarri. Lehenengo liburuko istorioan taldearen garrantzia nabarmentzen da, eta, bigarrenean, lagunena eta familiarena.\nMarrazkiak ere zuk egin dituzu?\nEz, marrazkiak argentinar batek egin dizkit. Nik istorioa bidali nion, eta gutxi gorabehera azaldu nion marrazkietan zer agertzea nahi nuen. Bidali zizkidan zirriborroak asko gustatu zitzaizkidan, eta emaitzarekin ere oso gustura geratu naiz.\nAmazonen bidez saltzen duzu liburua, Print on the mont aukera erabilita. Zer da hori, eta zein abantaila ematen ditu?\nAmazonek eskaintzen duen inprimategi zerbitzua da, eta niri oso ondo etortzen zait. Zerbitzu horri esker, ez daukat stockean libururik eduki beharrik. Norbaitek Amazonen bidez liburu bat erosten duenean, ale horixe inprimatzen dute, eta erosleari bidali. Modu horretan, PDF dokumentu batekin, mundu guztira irits zaitezke. Ez daukazu mila ale inprimatu beharrik, gero salduko ote diren jakin gabe. Saldu ahala inprimatzen dira. Dirurik ez galtzea ahalbidetzen du.\nHortaz, Amazonen bidez baino ezin daiteke erosi liburua?\nPaperean ere baditut ale gutxi batzuk. Tolosako Babel liburu dendan eros daiteke oraingoz, eta Legazpiko bi liburu dendatan ale batzuk uzteko asmoa ere badut. Legazpiarra izanik, gustatuko litzaidake nire liburuan bertan erosteko aukera ematea.\nNolako harrera izan dute liburuek?\nOso ona. Bigarrenak, gainera, lehenengoak baino hobea. Lehenengo liburuaren mila ale saldu nituen, eta bigarrena are hobeto ari da saltzen. Gainera, bederatzi hizkuntzatan dagoenez, mundu guztian ari naiz saltzen. Bitxikeria moduan, orain dela gutxi, Hawaiira bidali nuen bat. Proiektu hau martxan jartzean bururatu ere ez zitzaidan egingo Hawaiiko pertsona batek nire liburua erosiko zuenik. Horrek motibatu egiten nau lanean jarraitzeko.\nAmazoneko salmenten zerrendan lehen postuan egon zara.\nBai, zenbait zerrenda egiten dituzte, kategorien arabera. Hainbat egunetan, lehenengo postua lortu dut gehien saldutako euskarazko liburuen zerrendan. Ikusi nuenean, hunkitu egin nintzen.\nHaurrei erakargarria egiten zaien produktu bat da.\nBai, nire liburuekin ikusi ditudan haurrak liluratuta sumatzen ditut. Oso erakargarria egiten zaie. Nik ikusten nituen haurrak sakelakoekin edo bestelako gailuekin erabat tentelduta, eta ez nuen nahi paperaren xarma galtzerik. Ni oso irakurzalea izan naiz, eta pena ematen dit papera galtzeak. Proiektu honekin, teknologia berriak eta paperaren xarma uztartzea lortu dut.\nEtekinik ateratzen duzu?\nNire helburua ez da etekinak ateratzea. Lehenengo liburuan inbertitutako dirua amortizatua dut, eta orain ditudan etekin guztiak bigarren liburuan inbertitzen ari naiz. Oraintxe, marketinean nabil buru-belarri. Batez ere, Facebook bidez ezagutarazten dut nire proiektua. Baina nire helburu nagusia buruan nuen ideia bati forma ematea zen. Beti izaten ditut ideia pila bat, baina hau da forma ematea lortu dudan lehenengoa. Besteak erdibidean geratu zaizkit. Gustuko ditut teknologia berriak eta haien aplikazioak, eta, orain langabezian nagoenez, denbora gehiago dut nire afizioari eskaintzeko.\nAplikazioari ahotsa jartzen ere ari zara.\nMugikorrean edo tabletan irudiak ikusi bitartean istorioa entzutea da asmoa. Hori izango da hurrengo pausoa. Dagoeneko ari naiz audio batzuk grabatzen. Gaztelaniazko bertsioan, esaterako, Los Simpson telesaileko pertsonaia baten ahotsa egiten duen gizon bati eskatu diot audioa grabatzeko. Baiezkoa eman dit, eta emaitzarekin oso gustura geratu naiz. Orain beste hizkuntzetan grabatzeko ahotsak aurkitu behar ditut.\nArbiren abenturek izango dute jarraipenik?\nEgunen batean hirugarren liburua ateratzeko asmoa dut, baina oraindik ez dakit nolako istorioa izango den. Ideiaren bat bururatzen zaidanean hasiko naiz forma ematen.


Matxitxakorako sarbideko errepidearen lanak maiatzean amaituko dituzte - Busturialdeko Hitza : Busturialdeko Hitza\nMatxitxakorako sarbidea den BI-4203 errepideko obrak maiatzeko lehen hamabostaldiaren barruan amaituko dituela adierazi du Bizkaiko Foru Aldundiak. Errepidea Gaztelugatxeko San Juanen lurretan dago, 35. eta 37. kilometro puntuen artean, zehazki.\nObrak Lurraldeko errepideak hobetu eta modernizatzeko aldundiaren Bidesarea Planaren barruan sartzen dira. Guztira, 1.597.200 euroko inbertsioa (BEZa barne) ekarri duela zehaztu du aldundiak.\nBidea Matxitxakoko lurmuturrera heltzeko sarbidea da. Bertatik, gainera, Bermeoko Arene auzoan sartzen da, baita kala eta bidezidorretan barrena ibiltzeko bideen zonalde batean ere, itsasargi zaharra eta berria dauden gunerako bideagaz batera. Errepideak bihurgune asko ditu, eta horri eta tarteka dituen sarbide partikularrak gehitu behar zaizkio.\nZabalera handituz. Aldundia egiten ari den lanek bidearen beharrizan funtzionalak konpontzeko balioko dute. Modu horretara, “abiadura geldoan bi ibilgailu gurutzatu ahal izateko beharrezko zabalera” lortu dute. Izan ere, lanen aurretik errepidearen batezbesteko zabalera 4,5 metrotik beherakoa zen.\nAldi berean bide zorua konpondu eta hobetu egin dute, errepidearen balio bizitza lutzatzeagaz batera. Hori lortzeko, lodiera ezberdinetako aglomeratuzko bitarteko geruza bat zabaldu dute, era horretara “sestra uniformea lortuz”, baita “bihurgunetako peraltatua” ere. Azkenik, 5 cm-ko errodadura ezarri dute, “erabiltzaileen zirkulazioa errazteko”. Nabarmendu dutenez, lanak egiten ari diren bitartean errepidea zabalik egon da.


MARIATXI FESTA: Tolin el Mariachi eta Mariachi Zacatecas | Mondraberri Arrasateko Ataria\nHasiera Agenda MARIATXI FESTA: Tolin el Mariachi eta Mariachi Zacatecas\nIbai-Artek antolatuta, maiatzaren 28an, larunbata, Tolin el Mariachik eguerdiko 13:00etan Txoko tabernaren ondoan kontzertua emango du. Mariachi Zacatecas 19:00etan Herriko plazan arituko da. “Festara gonbidatuta zaude, baina 25 VIP MAHAI zozkatuko ditugu emanaldietarako” adierazi du Ibai-Artek.\nTestua eta kartela: Ibai-Arte.\nHala, eguerdian, Tolinek, Santurtziko mariatxiak, bermuta girotuko digu rantxerekin, gure festari kolorea eta beroa emango dio Mexikoko kantekin. Txikitatik musikarekiko zuen pasioa handituz joan zen eta, bereziki, arrantxerekiko zaletasuna, artista ezagun ugarirekin lan eginez: Pimpinela, Manolo Escobar, La Década Prodigiosa, Raúl, Mocedades, etab. Ezin duzu bere ikuskizuna galdu, asko zaintzen ditu bere rantxerak, boleroak, corridoak,… eta Euskaditik Mexikora eramango gaitu bere musika-bidaian.\nGero, arratsaldean, Mariachi Zacatecasek, Mexikoko musikaren Nafarroako mariachi adierazgarrienetako batek, Mexikoko onenarekin alaituko gaitu. 20. urteurrena bete berria dute, eta mota horretako musika entzuten duenaren emozioak ez ezik, grina ere erakarri nahi dute. Taldea bi ahotsek (emakumezkoa eta gizonezkoa), bihuelak, gitarrak, gitarra-handiak, bi tronpetak eta hiru biolinek osatzen dute, eta bakoitzak bere esperientzia eta ukitu pertsonala eskaintzen ditu. Guztiek batera ordea, beren musikak eskaintzen duen ikuspegi eta sonoritatea eskaintzen dute. Eskainiko diguten ikuskizun berria Jorge Negrete, José Alfredo Jiménez, Vicente Fernández, Juan Gabriel edo Rocío Dúrcal bezalako mexikar musikako ordezkari handiei eskainitako omenaldia izango da. Animatzen zara?\nFestara gonbidatuta zaude, baina 25 VIP MAHAI zozkatuko ditugu emanaldietarako. Vip mahaiak, gehienez lau lagunentzako mahaiak dira, kontzertua leku pribilegiatu batean ikusteko, edariarekin eta janariarekin.\nZozketan parte hartu nahi baduzu, oso erraza da: Arrasaten Arrasate txartelarekin erosi, erosketa-tiket baten argazkia 688734149 WhatsAppera bidali edo Instagram edo/eta Facebook-eko gure kontuaren zozketaren argitalpenak partekatu besterik ez duzu egin behar. Zein zozketatan parte hartuko duzu? Guztiekin ausartzen zara? Zuk erabaki!\nVip mahaietako bat irabazten baduzu, maiatzaren 23tik 26ra bitartean Altuna Lurrindegitik igaro besterik ez duzu egin behar, merkataritza-ordutegian, saria jaso eta esperientzia honetaz gozatzeko. Hau da, zuk aukeratutako konpainian kontzertuaz, ardo-kopa eta hainbat pintxorekin gozatzeko. Konpainia zuk aukeratu!


22/23 Ikasturterako matrikulazioa – Artxandape Ikastola\n22/23 ikasturterako matrikulazio epea hastear da jada. Hori dela eta, gure hezkuntza-proiektua ezagut ezazu eta bisita gaitzazu. Horretarako, hilaren 15ean (larunbata) izango ditugun jardunaldi-irekietan txanda har dezakezu; edo nahiago baduzu, beste edozein egunerako eska iezaguzu banakako bisita pertsonalizatua. Zure zain gaude!\nInformazio gehiago: ikastola@artxandape.net / 94 413 24 20 / ezagutu.artxandape.net\nBilboko bihotzean, bihotzez hezten!\nAurreko albisteaKikuke gure aldizkariaren 26. Alea kalean da jadaHurrengo albistea3. Proiektua aurrera doan heinean, ikasjaiaren edizio berri bat ate joka dugu!


Autonomoentzako laneko baja asegurua | BBVA\nGaixotasuna edo istripua izanez gero, polizan ezarritakoaren arabera.\nEzintasun iraunkor absolutuaren edo heriotzaren estaldura.\nEguneroko kalte-ordaina jasotzen duzu\nGaixotasun edo istripuren bat baduzu, laneko baja aseguruak (BBVA LEI autonomoak) konpentsatu egiten dizu lanik ezin egiteagatik izango duzun diru-sarreren murrizketa. Kopuru finko bat jasotzen duzu egunero, Gizarte Segurantzaren sorospena osatzen duena, eta gastuak estaltzen laguntzen dizu.\nBadakizu zenbat kobratuko duzun\nZure polizarekin batera, gaixotasun motaren eta kontratatutako kapitalaren arabera eman beharreko kalte-ordain egunak adierazten dituen baremo bat emango dizugu. Horrela, aldez aurretik jakin dezakezu zer zenbateko dagokizun. Gainera, ez duzu mediku-txostenik edo alta-agiririk aurkeztu beharrik.\nIkusi kalte-ordainaren adibidea\nEstaldura gehiago kostu gehigarririk gabe\nOspitaleratzekotan, prestazio bat jasotzen duzu egunero, duzun polizaren modalitatearen araberakoa. Zenbateko hori laneko bajaren kalte-ordainari eta Gizarte Segurantzako sorospenari gehitzen zaio.\nEzintasun iraunkor absolutua edo heriotza\nLaneko baja aseguruak (BBVA Allianz LEI autonomoak) laneko istripuen aseguru gisa ere funtzionatzen du. Arrazoi hori dela eta erabateko ezintasun iraunkorra edo heriotza gertatuz gero, kontratatutako kalte-ordaina kobratzea eskaintzen du.\nMediku bajaren agiria besterik ez duzu behar zure eguneroko prestazioa jasotzen hasteko.\nZer modalitate nahiago duzu?\nHiru aseguru-modalitate eskaintzen dizkizugu: Funtsezkoa, Gehiago, eta Segurtasun Gehiago. Guztiek estaldura berberak dituzte, baina kobratu beharreko kalte-ordain ezberdinak dituzte.\nOrdaindu egokien zaizun moduan\nPrima adinaren, lanbidearen eta modalitatearen arabera kalkulatzen da. Ordainketa nahi duzun moduan zatika dezakezu: hilekoa, hiruhilekoa edo seihilekoa.\nAseguruak eskaintzen dizkizun abantaila guztiez gain, autonomoen kasuan abantaila fiskalak ere izan ditzakete*:\nGaixotasun aseguruari eragiten dion zatiaren primak 500 €-ra arte ken daitezke, autonomoak zuzeneko zenbatespen-araubidean tributatzen duenean, Araban, Bizkaian eta Gipuzkoan izan ezik.\nAldi Baterako Ezintasunaren kalte-ordaina: ondare irabazi gisa sailkatuko da.\nEzintasun iraunkor absolutuagatiko kalte-oraina; oro har, PFEZri loturik egongo da, eta kapital higigarriaren etekintzat hartuko da.\nAseguratuaren heriotzagatiko kalte-ordaina: oro har, Oinordetza eta Dohaintzen gaineko Zergan tributatuko du.\n*Ikusi legezko baldintzak\nAurreztu Estar Seguro planarekin\nEskatu BBVA laneko baja-asegurua\nAutonomo gisa lan egitea edo etee bat izatea.\nBBVAn kontu bat izatea. Hemen kargatuko dugu zure prima eta sartuko dugu zure kalte-ordainaren zenbatekoa, kasua balitz.\nPertsona fisikoentzako asegurua da, baina enpresa batek ere (pertsona juridikoa) kontrata dezake.\nOsasun galdetegi soil bat bete beharko duzu. Beharrezkoa bada, telefono bidezko elkarrizketa medikoa edo osasun azterketa egingo zaizu.\nAseguratuak 18 eta 59 urte bitartean izan behar ditu.\nNola kalkulatuko dut kasu bakoitzeko kalte-ordaina?\nKalte-ordaina kalkula dezakezu baremoari jarraituz. Baremo horrek adierazten ditu kalte-ordaina eman beharreko egunak, gaixotasun edo istripu mota eta kontratatutako kapitala kontuan hartuta.\nZenbat denbora egon behar dut ospitalean prestazio osagarria jaso ahal izateko?\nTratamendu medikoa edo kirurgikoa jasotzeko ospitaleratu beharrean bazara, gutxienez 96 ordu (4 egun) egon behar duzu bertan prestazio gehigarria jaso ahal izateko.\nZer iraupen du kontratuak?\nLaneko Baja aseguruak (BBVA Allianz LEI autonomoak) urtebeteko iraupena du, nahiz eta ordainketa zatikaturik (hilekoa, hiruhilekoa, seihilekoa) izan. Berritzea ez baduzu nahi, amaitu baino hilabete lehenagotik jakinarazi behar diguzu.\nAseguruak ez du gabealdirik istripuagatiko bajaren kasuan. Halere, gabealdia aplikatzen da beste estaldura batzuetan:\n6 hilabete, ospitaleratze edo gaixotasunagatiko bajaren kasuan.\n12 hilabete, hernia diskal, lunbago, dortsalgia eta zerbikalgia bajagatik.\n12 hilabete, erditze arriskuagatiko bajagatik.\nHori da poliza kontratatzen denetik igaro beharreko epea, estaldura indarrean jar dadin. Egun horietan, estaldurak ez du eraginik. Esate baterako:\nAsegurua kontratatu eta astebetera istripu bat izaten baduzu, egunero kalte-ordain bat jaso ahalko duzu zure laneko baja bitartean.\nAsegurua kontratatu eta astebetera gaixotasun bat izaten baduzu, ezingo duzu kalte-ordainik jaso. Zure poliza 6 hilabeteko gabealdiaren ondoren jarriko da aktibo.\nGabealdia ezaba daiteke?\nBai, posible da. BBVA Seguros-en edo beste konpainia batean antzeko estaldurak dituen poliza bat kontratatuta baduzu, gabealdia ezabatu ahalko duzu. Horretarako, beharrezko dokumentazioa aurkeztu behar duzu, eta zure beste poliza hilabete lehenagotik bertan behera utzi behar duzu, idatziz adierazita.\nBBVA ALLIANZ SEGUROS Y REASEGUROS SA, egoitza soziala Calle Ramírez de Arellano 35, 28043 Madrid helbidean duena, eta Aseguru eta Pentsio Funtsen Zuzendaritza Nagusian inskribatuta C-0807 kodearekin.\nOsasuna autonomoak: Dokumentua ireki\n50.000 profesional eta 4.200 zentro mediko baino gehiago.\nOsasun asistentzia, diagnostiko-probak eta ospitaleratzea.\nAprobetxatu orain %15eko deskontua lehen urtean, %10ekoa bigarrenean eta %5ekoa hirugarrenean.\nEkainaren 1era arte indarrean jarritako polizentzat.\nLaneko Baja asegurua LEI


Eurostatek garapen iraunkorraren adierazleak argitaratu ditu Interneten, EB betetzen dela egiaztatzeko | Consumer\nEurostatek garapen iraunkorraren adierazleak argitaratu ditu Interneten, EB betetzen dela egiaztatzeko\nGida horiek "interes nagusikoak" dira maila politikoan erabakiak hartzen dituzten pertsonentzat.\nEuropako estatuburuek eta gobernuburuek egun hauetan egiten duten Europako goi-bileraren esparruan, Europako Batasuneko Estatistika Bulegoak (Eurostat) Europako Batzordeak berriki eguneratu dituen garapen iraunkorreko 120 adierazleren zerrenda argitaratu du. Horrela, Europako Batasunak ingurumena babesteko dituen helburuen betetze-maila egiazta daiteke.\nEurostatek adierazi du datuak aldizka eguneratuko direla, eta HKren eta estatistika-bulegoaren zerbitzuek adierazle berriak garatzen eta daudenen kalitatea hobetzen jarraituko dutela.\nAdierazle horiek aditu nazionalekin garatu dira, eta “funtsezko interesa” dute maila politikoan erabakiak hartzen dituzten pertsonentzat eta garapen iraunkorreko gaiez arduratzen direnentzat, Europako bulegoak jakinarazi duenez.\nGainera, 2001eko ekaineko Goteborgeko gailurrean (Suedia) hartutako lehentasunak islatzen dituzte, hala nola klima-aldaketa, osasun publikoa, baliabide naturalen kudeaketa, garraioa, gizartearen zahartzea, gizarte-bazterketa edo pobrezia. Ildo beretik, 2002ko Bartzelonako Goi-bileran hartutako lehentasunak (garapen jasangarrirako elkarte globalari buruzkoak) eta EBk Johannesburg-en ekoizpen- eta kontsumo-moduen inguruan hartutako konpromisoak ere sartzen dira. Datuek 1990az geroztik Europan eta Espainian izandako aldaketak erakusten dituzte, eta adierazle hauek erakusten dituzte, besteak beste: Barne Produktu Gordinaren (BPG) hazkundea, pobrezia-arriskua, jaiotzatik bizi izateko itxaropena eta berotegi-efektua eragiten duten gasen emisioak. Gainera, EBko garapen iraunkorreko estrategian deskribatutako arazoen izaera argitzen dute, eta arazo horiek abian jartzearen jarraipena egiteko erabiltzen dira.\nEurostat garapen indicadores-eu


Solasaldia eta proiekzioa\nDeath-Cafe: Heriotzaz eta doluaz hitz egiteko gunea izango da. Ostean, Aulki hutsak dokumentalaren proiekzioa ikusita, solasaldia egingo dute. Gonbidapenak apirilaren 9tik aurrera, liburutegian.\nSolasaldia eta proiekzioa Mikelasagasti auditorioa\nDeath-Cafe: Heriotzaz eta doluaz hitz egiteko gunea izango da. Ostean, Aulki hutsak dokumentalaren proiekzioa ikusita, solasaldia egingo dute.\nGonbidapenak apirilaren 9tik aurrera, liburutegian.\n'Gaitasunen eta dohainen ekonomia'. Nekane Juradok eskainita (Ekonomian, Aktuaritza eta Finantza Zientzietan, eta Psikologia Klinikoan lizentziaduna). Sarrera librea edukiera bete arte.\n'Annapurnaren magalean pausoz pauso' ikusentzunezko proiekzioa\n'Annapurnaren magalean pausoz pauso' ikus-entzunezkoaren proiekzioa. Euskaraz, publiko orori zuzendua, gonbidapena eskatzen du. Irura Bizi elkarteak antolatuta.\n'Annapurnaren magalean pausoz pauso' ikusentzunezko proiekzioa Kulturunea\nBi taldeek batera sortutako abestien aurkezpena. Banaka zein elkarrekin ikusteko aukera izango da, 'Arimak denboran' izeneko ikuskizunean. Laguntasunak eta gogoak bultzaturiko lana, garagardo artean hasi eta memorian iltzatuta amaitu nahi duena.Sarrera: 5 euro.\nKontzertua. Habi & Etxekalte Gurea antzokia\nAntton Telleriaren 'Nekatutak' bakarrizketa. Sarrerak agortuta.\nBakarrizketa Leidor antzokia\nAntton Telleriaren 'Nekatutak' bakarrizketa.


Tira, dena oso ondo joan da. Erdibidean gelditu zen talde batek ezik beste guztiek bukatu egin dute proiektua eta oso ondo joan zaiela esango nuke. Maiatzaren 19an aurkezpena egin zuten. Talde bakoitzak 2-3 minutu zituen aurkezpena egiteko, euskarri gisa poster bat zutelarik. Fakultateko hallean egin zuten irakasgaitik kanpoko beste irakasle eta ikasleak bertan zeudelarik. Aurkezpenekin oso ondo moldatu ziren eta egindako proiektuetaz arro zeudela ikus zitekeen. Argazki eta bideoak atera nituen, baina bideoak prozesatzeko aukerarik oraindik ez dut izan. Argazkiak hementxe dituzue:\nProiektua bukatu duten 29 pertsonetatik (55 matrikulatu – 7 hasieratik ez direnak etorri=48 – 4 pare batean bakarrik etorritakoak=44 – 7 ezegonkorrak = 37 -2 bat-batean desagertutakoak = 35 – 6 proiektuarekin hasi baina erdian utzi zutenak =29), irakasgaia 22k gainditu dute. Suspenditu dutenen artean, 4k ez dute gainditu azterketan ez 1. zatia ezta proiektuari zegokiona ere. 2k ez dute gainditu 1. zatia baina bai proiektuari zegokiona eta azken bat apunteak ateratzen eta txuletarekin harrapatu nuen. Beste modu batera esanda, proiektua egin duten 29 ikasleetatik 24 materia hori gainditu egin dute. ia % 83a.\nAnalisi sakonagoetan oraindik ez naiz sartu, baina egiten dudanean jakinaraziko ditut.\nOraingoan astea, asko gustatu zaidan esperientzia batekin amaitu da. Irakasgai honetan lantzen ditugun problemak nahiko luzeak dira, enuntziatuak behintzat bai. Sistema automatiko baten funtzionamendua adierazi ohi dute enuntziatu horiek. Adibide gisa, pasabide estu batean autoak pasatzeko sistemaren kudeaketa. Sistema horrek sentsoreak ditu autoak iristen direla detektatzeko eta semaforoen kontrola egin behar da. Emaitza gisa kontrol hori egingo duen sasi-kodea eskatzen dugu. Sasi-kode hori zatitxo askotan banatzen denez, pentsatu nuen egokia izango zela talde bakoitzean ebazpenaren zati bat egitea. Ondo atera zen eta kasu batzuetan talde batzuk beste talde batzuen informazioa behar zutenez, galdetzera joan ziren. Emaitza osoa arbelean idatzi zuten talde desberdinek.\nNoski baina bat egon behar zuen, baina horrela ikasten da, ezta? Nire aldetik, denboraren kontrolak egin zuen huts. Hori dela eta ebazpena ondo ote zegoen aztertzeko denborarik ez genuen izan. Arbelean idatzita zegoen emaitzaren argazkiak egin nituen eta dokumentu batean helaraziko dizkiet ikasleei ebazpenaren inguruko oharrak.\nHurrengoan hobeto kontrolatuko dut.\nPuntu horretan gauza asko gertatu dira. Denbora tarte luze batean ikasleak erabat galduta zeuden. Ez zekiten zer egin behar zuten. Hori ondo ikusten zen egiten zituzten galderetan. Ahal nuen moduan erantzuten nien galdera horiei, batzuetan pista gehiago eta beste batzuetan gutxiago emateko aukera ematen zutelarik. Gehienak hasi ziren zerbait idazten eta idatzitakoaren gaineko oharrak edo iradokizunak ematen nizkien. Talde gehienetan halako batean entzuten zen: Aaahhh Orain ulertzen dut!! Edo beste modu batera esanda EUREKA!!! Eta horrela talde gehienak iritsi dira programatzen hasteko aurreikusita geneukan egunera, dagoeneko programatzen hasteko zerbaitekin.\nZazpi taldeetatik bik ordea badaukate zer esan gehiago. Talde batean kasketa harrapatu eta blokeatu egin dira. Ez dakigu zer egin behar den eta ez duzunez azalpenik ematen hemen gaude ezer egin ezinean! Gaur, haiekin jarri naiz, hitz batzuk elkar trukatu ditugu eta haserrea alde batera uztea lortu dugula uste dut. Izan ere, plan berriaren ezarpena dela eta, talde horretako kide guztiek lehenengo lauhilekoan gai honetan lantzen duguna beste irakasgai batean landu dutela, beraz, besteek baino arazo gutxiago izan beharko lukete. Baina kasketa horrekin blokeatuta geratu dira. Azkenean aitortu dute konponbidea nirekin lehenago hitz egitea zela, eta orain pilak jarri eta aurrera egingo dutela.\nBeste taldeak gehiago kezkatzen nau. Izan ere, ez diet ikusten lan egiteko gogorik, nik ibili behar dut esan eta esan hau eta bestea falta zaizue eta hau horrela egin behar duzue eta… Zalantza handiak dauzkat proiektua aurrera ateratzeko kapaz izango direnik, gehien bat ez dutelako asmo handirik jartzen. Gutxitan dago klasean talde osoa… eta horrelako asko jar nitzakeen. Ikusiko dugu zer gertatzen den.\nTira, 3 aste daramazkit bizi seinalerik eman gabe eta orain gauza mordoa daukat esateko. Ainhoak esan zuen bezala, emaitza kaskarreko esperimentuaren ondoren, gaiaren nondik norakoak azaldu nizkien gainetik ikasleei eta ondoren haiei sortzen zitzaizkien galderak planteatzeko eskatu nien. Horren emaitza dezente hobea izan zen, dinamikoagoa behintzat bai eta kasu askotan denon artean eman genien erantzuna planteatutako galderei.\nHurrengo astean (7. astea), teoria gutxi gora behera landuta zegoenean, ariketak ebazten pasa genuen. Ariketa bat arbelean ebatzi ondoren, ikasleei eskatu nien haiek adieraztea non eta zergatik egin zituzten egindako akatsak. Bertatik, informazio oso interesgarria lortu nuen, zeintzuk ziren zalantza gehien sortzen zituzten kontzeptuak adibidez. Emaitza horiek hartuta, klase oso bat dedikatu genion zalantzak argitzera.\n8. astearen bukaeran, ostegunean, lehenengo 2 gaiei buruzko azterketa egin behar genuenez, asteko beste bi saioak, gainbegiratzera eta zalantzak argitzera dedikatu genizkion. Eskolara, 35 eta 45 ikasle artean etorri izan dira beti, azken aldian nahiko egonkortu zen kontua eta 40 inguru etortzen ziren, horietako 4 oso egonkorrak ez direlarik. Azterketara 37 ikasle aurkeztu ziren. Horietatik 17k gainditu dute (%46), 6 daude 4 eta 5 artean (%16) eta 14 4tik behera (%38). Printzipioz, programan adierazita bezala, azterketa hau suspenditzen dutenek, derrigor bukaerako ebaluazio osoa egin behar dute.\nGaur 9. astea amaitu dugu. Aste honetan proiektuari sarrera eman diogu. Asteartean, azterketaren emaitzak ikusi ondoren, ikasleei aurrera egiteko baldintzak negoziatzeko aukera eman nien. Haiek bi proposamen aurkeztu dizkidate. 1.an, nota igotzeko lan bat egiteko aukera eskatzen zuten. Horrela denek nota igota, 5etik gertu zeudenak 5eko lortu ahal izango zuten ebaluazio jarraituan segitzeko. 2.ean, ebaluazio jarraituan ez dauden ikasleak, baina proiektua egingo dutenak, proiektuaren nota azken notaren %20a izatea eskatzen zuten. Eskaera horiek oinarri hartuta, nik beste bi proposamen egin dizkiet. 1.a, 4 eta 5 artean daudenak (horregatik notak aurkezterakoan horiek aparte jarri ditut), azterketa ondo ebatzita entregatuz gero, ebaluazio jarraituan segitzeko aukera izango dute. 2.a, proiektua egiten duen orori, proiektuaren emaitza azken notaren %35a emango dio. Hori bai, azterketan proiektuaren bidez landuko den gaiaren zatia egin beharko dute denek eta gutxienez 4/10 atera gainditzeko. Beste goxokitxo bat ere aurkeztu diet; taldekide guztiek azterketa horretan 7/10 ateraz gero, azken nota 0,5 puntu igoko diet taldekide guztiei.\nUne honetan negoziazioa hor dago. Hurrengo astean erabaki beharko dute proposamena onartzen duten edo ez.\nHorrez gain, lehen esan bezala, proiektuarekin hasi gara dagoeneko. Astelehenean, taldeak eratzeko arauak aurkeztu genituen. Orain arte taldeka lanean aritu dira, baina oso serio hartu gabe. Orain proiektua lan mardula dela eta talde-lanarena serioago hartu behar dutela adierazi nien. Batzuk erabaki dutenez proiektua ez egitea, talde batzuk berregituratu behar dira.\nHorrez gain, egoera-makinen funtzionamendua azaldu nien eta esan nien pentsatzeko makina-saltzaile baten (desberdinak talde bakoitzeko) egoera-makina nolakoa izango den.\nAsteazkenean, proiektuaren zehaztapena banatu zitzaien ikasleei. Horrekin, talde bakoitzak bere makina-saltzailea zein izango den erabaki zuelarik. Jarraitu zuten egoera-makina diseinatzen eta hurrengo egunerako teoria zati bat irakurtzeko eskatu nien.\nOstegunean, suposatzen da teoria irakurrita zeukatela. Taldean poster bat egin dute non adierazi behar zuten, teoria eta proiektuaren arteko loturari buruz eztabaidatutakoa eta, proiektua garatzeko behar diren ezagutzen artetik, zeintzuk badakizkiten eta zeintzuk ez. Kosta zaie, baina posterrak nahiko adierazgarriak dira, ondorengo argazkietan ikus dezakezuen bezala:\nproiektuaren 1. posterra\nEskolan azalpen batzuk eman ditugu posterren inguruan, gainera moodleeko egunerokoan ere komentario batzuk egin ditut eta hurrengo egunetan, material gehiago jaso ondoren, horren gainean jarraituko dugu lanean.\nHau guztiaz gain, gauza kurioso bat gertatu da. 5 ikaslek esan dute nahiago dutela proiektuaren presiorik gabe ikasten joatea eta bukaerako azterketa egitea. Haiekin hitz egin dut eta garbi daukate ez dela egongo klase arruntik, bere azalpenekin eta ariketa klaseekin eta abar. Horren ordez, eskolak proiektuan oinarriturik egongo dira. Hori onartu dute, baina jarraitzen dute eskolara etortzen. Momentuz, aste honetan aurreko gaiak lantzen ari dira, bostak taldean jartzen dira eta ariketak lantzen ari dira. Zalantzak dituztenean deitzen naute eta bestela haien erritmora jarraitzen dute. Bitxia iruditzen zait, eta jarraitzen dut pentsatzen azterketa gainditzea gehiago kostatuko zaiela, baina gutxienez ez dira erabat galdutako ikasleak.\nBeno, ea hemendik aurrera idazteko maiztasuna mantentzen dudan.\nAste hau ez da oso ondo hasi. Esperimentu txiki bat egin dut eta nik esango nuke ez zaidala oso ondo atera. Nire asmoa zen teoria lantzea galderak eginez. Nik galdera bat planteatu, ikasleek galdera eztabaidatu taldean, ondoren talde bakoitzak bere erantzuna idatzi (konputagailu batean egin dugu eta proiektatuz) eta azkenik, denok eztabaidatu. Ondorioa izan da tarte hil asko geratzen direla eta ikasleak aztoratu egiten direla. Gainera gauza gutxi lantzeko denbora luzea behar da.\nInor saiatu al da horrelakorik egiten? Hala bada, eskertuko nioke esatea nola egin duen.\nAtzo laborategia izan genuen. Askotan esan behar izan nuen bezala, helburua ez zen TXORI mihiztadura-lengoaiaz programatzea baizik eta BIRD makinaren simuladorea probatzea. Hartara, nire asmoa zen haiek simuladorearekin saltseatzea eta zeuden aukera guztiak probatzea. Pentsatzen nuen hori berez aterako zitzaiela, botoi guztiak sakatzea eta ikustea zer gertatu ote zen, bada ez, pixkanaka pixkanaka gauza desberdinak probatzeko eskatuz joan behar izan nuen.\nHala ere, uste dut helburua lortu genuela eta hemendik aurrera ikasleak gai izango direla egiten dituzten programatxoak bertan simulatzen eta emaitza desberdinak aztertzen.\nEGITEKO: komenigarria litzake, inkestaren batean simuladorearen erabilgarritasunari buruz galdetzea


Ikaztegietako lan heriotza salatzeko elkarretaratzean bildu dira Tolosako gazteak - Tolosa - Tolosaldeko ataria\nIkaztegietako lan heriotza salatzeko elkarretaratzean bildu dira Tolosako gazteak\nTolosaldeko Ataria 2022-01-14 20:31\nKontseilu Sozialistak deituta Tolosako Trianguloa plazan elkartu dira heriotza salatzeko. KONTSEILU SOZIALISTA\nKontseilu Sozialistak deituta, iluntzean, Tolosako Trianguloa plazan elkartu dira, aste hasieran, Ikaztegietan, izandako lan heriotza salatzeko.\nGoizean gehiengo sindikalaren salaketa etorri bada, arratsaldean Kontseilu Sozilialistaren deialdiaren txanda izan da. Hertell kooperatiban hil den amezketar gaztearen heriotza salatzeko elkarretaratzea egin dute Tolosan, Kapitalismoa hiltzailea leloarekin. Kontseilu Sozialistak azaldu duenez, "irabazi ekonomiko eta pribatuak lortzea erdigunean duen gizarte eta ekonomia eredu batek halabeharrez soldatapeko lan prekarioak eta arriskutsuak sortzen dituela ulertzen dugu". Eta horrenbestez gehiru: "Gure indarrak bestelako ekoizpen-eredu eta gizarte baten alde jartzeak berebiziko garrantzia hartzen du".


Euskal Herrian da Oinkari, Boiseko euskal dantza taldea — Gaztezulo\nEuskal Herrian da Oinkari, Boiseko euskal dantza taldea\nEuskal Herrian da Oinkari, Boiseko euskal dantza taldea https://www.gaztezulo.eus/albisteak/euskal-herrian-da-oinkari-boiseko-euskal-dantza-taldea https://www.gaztezulo.eus/albisteak/euskal-herrian-da-oinkari-boiseko-euskal-dantza-taldea/@@download/image/2011763908oinkari_boise_copia.jpg\nUztailaren 2tik Euskal Herrian barrena dabil Boiseko Oinkari euskal dantza taldea, hiri bereko 'Amuma Says No' musika taldearekin batera.\nEuskal dantza talde boisetarra uztailaren 2tik 10era ariko da Euskal Herriko hainbat herritan bertako taldeekin batera. Lehengo bost egunetan Bilbon izan dute basea eta azkeneko lauetan, berriz, Donostian, eta tartean Galdakao, Oñati, Iruñea, Gernika, Lesaka, Gasteiz, Hendaia eta Añorgan geldialdiak egingo dituzte.\nPasa den urtean 50 urte bete zituen euskal dantza talde boisetarrak, eta sortu zenetik bostetan bidaiatu du Euskal Herrira. Azken honetan, zuzendariak azaldu duenaren arabera, dirua lortzeko 24 orduko dantza-maratoia antolatu zuten, beste ekitaldien artean.\nEuskal Herriko taldeekin elkar banatzen ari diren giroa igandera arte luzatuko da eta bederatzi eguneko bisitaren ondotik, uztailaren 11ean bueltatuko dira Boisera.\nUztailaren 2an: Loiura iritsi\nUztailaren 3an: Galdakaon, Egunpasa Andra Mari taldearekin eta Amuma Says No taldearekin emanaldia.\nUztailaren 4ean: Oñatin, Onatz taldearekin bazkaria, Mungiara joan eta Andra Marirekin baterra aritu.\nUztailaren 5ean: Iruñean, egun osoa Ortzadar taldearekin eta ASNrekin batera emanaldia. Gero sagardotegia.\nUztailaren 6an: Gernikan emanaldia\nUztailaren 7an: Leskakako sanferminetan, emanaldirik gabe.\nUztailaren 8an: Gasteizen, Jaurlaritzak antolatutako emanaldia.\nUztailaren 9an: Hendaian, Mutxiko taldekeokin egunpasa eta emanaldia.\nUztailaren 10ean: Añorgan, Arkaitz taldearekin batera.\nUztailaren 11ean: Itzulera Boisera


Aries Gizona - Aries\nAries Manari buruzko informazioa x\nAries gizona oso ziur egon ohi da bere sexualitateaz. Ez du beldurrik ekimena erakusteko eta oso harro dago bere gorputzaz, nahiz eta sabela gerrikoaren gainetik apur bat isurtzen zaion. Erraza da bere besoetan erakargarria sentitzea, beti baitago interesatzen sexua, nahasia izan arren. Aries gizonak eskertzen du bere sexu-bikotekideak bere gorputzarekiko interesa erakusten duenean eta berea erakusteko nahikoa ziur eta seguru sentitzen denean. Pazientzia gutxi du segurtasunik ezaren, lotsaren eta konfiantza-faltaren aurrean, beraz, arnastu sakon eta argi erakutsi zein ederra zaren.\ntaurus eta minbiziaren bateragarritasun ehunekoa\nHarremanak ez dira errazak Ariesentzat, oro har, baina Ariesko gizonek arazo bereziak izaten dituzte bikotearekin konektatzeko, errukia sentitzeko eta bitan pentsatzeko behar dutenean. Askoz errazagoa da dena bakarrik egitea eta arraroa iruditzen zaio bikotekideari bere bidea jarraitzeko nahikoa energia izatea. Aries gizona chauvinismorako joera du zodiakoko beste edozein zeinu baino. Ezinbestekoa da bere bikotekidea independentea izatea, ekonomikoki eta sozialki, gizon honekin harremanak arrakasta izango badu.\nMaitemintzen denean, nola edo hala, jakingo duzu. Egoera honetan bere jokabidearen bi mutur daude. Konkistatzaile eta gerlari gisa maitasunaren alde borrokatzeko beharra sentituko du, desiratzen duenaren bihotzaren alde eta kausa honengatik ezerezean geldituko da. Horrek esan nahi du iraunkor eta errepikakorra izango dela bere maitasunaren gaiaren arreta irabazteko saiakeretan. Beste muturra Aries gizon galdua litzateke, bere emozioak ulertzeko gai ez dena. Horrek urrutiratu egin dezake, hitz egiteko gaitasuna galdu duen bezala, edo baita haserre, nola sentitzen den erakusteko gaitasunik ez duelako. Nolanahi ere, bere jokabidea oso agerikoa izango da, eta ez dituzu seinaleak galduko, nahiz eta horren ondo ezagutu ez izan.\nFida al dezakezu zureAries gizona\nBere konkista bat besterik ez bazara, ez da egia izaten jarraitzera behartuta sentituko. Aries gizona sexu harrapari bat izan daiteke, sari bat bestearen atzetik irabaziz, bere bikotekideak banan-banan konkistatuz. Jokoaren zirraraz gozatzen du eta gelditzeko emozio sakonak sentitu behar ditu. Zaldunkeria hutsez irabazi zuen printzesa bazara, fida zaitezke. Bere buruaren zaldun-irudi hori gordetzeko duen modu bakarra justua, zintzoa eta ausarta izatea da.\nEz da oso erromantikoa eta ziurrenik liburuaren arabera egingo ditu gauzak. Arrosa gorriak ekarriko dizkizu, jatetxe eder batera eramango zaitu eta baliteke limusina batean sartuko zaitu benetan liluratu nahi bazaitu. Zinemara zoazenean, akzio-thriller berrirako sarrerak erosiko ditu, nahiz eta komedia erromantiko bat ikusi eta jatetxean haragi-partida erraldoi bat eskatu, begetarianoa izan arren. Zure lehen hitzorduan sexu harremanak izatea esperoko du eta elkar ikusten duzun bakoitzean espero izango du. Zure telefono-elkarrizketak laburrak izango dira, mezuak arraroak, elkar ikusteko moduan ez zaudenean sexu-harremanetarako erabiliko zenukeen linea bero bat sortzen baduzu izan ezik.\nleo arra eta gemini emea\nAnimalia bat dirudi, bere senari jarraituz eta oso gutxitan erabiltzen du garuna, nahiz eta inteligentea izan. Hala ere, alde bigun bat dauka. Bere maiteak bere laguntza eta laguntza behar badu, zenbat axola dion zehatz-mehatz erakutsiko du. Errespetatua eta maitatua sentitzen denean, guardia jaitsiko du eta zenbaitetan hartz kuttuna dirudi. Aries litekeena da lotsagarria izateaz biguna izateaz, baina konfiantza sentitzen duenean, ezin du lagundu. Izaera bero bat dago, ekintzaren atzean, gizon honentzat, garaiz deskubritu beharreko zerbait eta samurtasun handiz hurbilduz iristeko modukoa dena, jokatu dezakeen arren.\nAries GizonaAtsegin dut eta ez gustatzen\nAries gizona erakargarria, indartsua eta konfiantzazkoa da, beti zerbait berri eta zirraragarria egiteko prest. Ez zaio ekimenik edo izaerarik falta eta bihotza irabazteko lehiaketa dibertigarria da.\nHala ere, ez du zentzu handirik inorentzat bere buruaz gain. Zakarra, berekoia eta inpultsiboa izan daiteke, dituen harreman guztietara borroka eremu gisa hurbiltzen den bitartean, non bere nagusitasuna erakutsi behar duen.\nNola aukeratu zure opari batAries Gizona\nDena zorrotza, kolore gorria eta beroa ondo moldatuko da. Bildumarik ez badu, beti eros diezaiokezu Suitzako aizto bat, tresna sorta bat, ehiztari-txapela, su-jaurtitzaile bat edo boxeolari sexy pare bat. Pozik egongo da zein maskulinoa eta indartsua den erakusten badiozu eta erabiltzeko zerbait praktikoa ematen badiozu. Ez zaitez obsesionatu bere opariekin espektatibarik izango baduzu; ez da inoiz zurearekin obsesionatuko.\neskorpioekin bateragarriak direnak\nKiloa Pisciak Aries Aukeratu Zeinua Virgo\nescorpio jaiotze-data tartea\naries emakumea eta gemini gizona\nCapricornio gizona eta leo emakumea\nkapricornioak zein zeinurekin moldatzen diren


Demokrazia Baik oldarraldi antidemokratikotzat jo du 'Bateragune auzia' berriro epaitzea\nEgitasmoaren ustez, «kontzientzia demokratikoa daukan inork ezin dio entzungor egin oinarri demokratikoen aurkako zuzeneko eraso honi, ez eta Europako esparru judizialaren aurkako adarkadari ere».\nKalean da Antton Troitiño, azkenean\nIa hilabete bat igaro da aske utziko zutela lehen aldiz iragarri zutenetik. «Eritasun larri eta sendaezin» bat duelako utzi dute aske, baldintzapean. Etxerat-ek luzamendua salatu du, eta «besarkada estuena» helarazi nahi izan die senideei: «Espero dezagun haren gaitza duintasunez eta bermez tratatuko dutela hemendik aurrera, bere senideengandik hurbil dagoelarik».\nHiru preso Euskal Herriratuko dituzte, eta bi hurbilduko\nIñaki Arakama Mendia, Iñaki Armendariz Izagirre eta Roberto Lebrero Panizo dira Euskal Herrira ekarriko dituztenak: Zaballako espetxera ekarriko dituzte (Araba). Beñat Aginagalde Dueñasera hurbilduko dute, eta Jose Maria Novoa Arroniz, Mansillara.\nUrkulluk esan du Zaldibarko hondamendiaren erantzukizun guztiak eskatuko dituela\nOterok (EH Bildu) Jaurlaritzari egotzi dio hondamendiaren erantzukizun guztia enpresari leporatu izana soilik, haren ustean agerikoa baita kontrolek «huts egin» zutela.\nAitor Zelaia eta Galder Barbado\n«Militante politiko izateagatik zigortu nahi gaituzte»\nEspainiako Auzitegi Nazionalaren izaera «faxista» salatu dute gazteek, eta auzi hau «garaiz kanpoko operazio bat» izan dela azpimarratu. Halere, herritarren babesak «indarra» eman die.\nPresoek egindako «urrats garrantzitsuak» aintzat hartu ditu Foro Sozialak\nSei hilabetean behin argitaratzen duten txostenaren bigarren zenbakia aurkeztu dute. Aldaketen «kudeaketa ausartago bat» galdegin dute\nAurrera doa 'mozal legearen' erreformaren eztabaida\nLegeak dakartzan hainbat arau hauste kendu nahi ditu EAJk: tartean, Poliziaren irudiak erabiltzeari buruzkoa\nIruñeko Udalak haur eskoletan ezarri duen ereduaren aurka, grebara


Helduon konplexuak | Bizigiro | Berria\nBeste behin, haurren futbol partida bateko irudiak iritsi ziren joan den asteburuan kate gehienetako albistegietara. Partidako gertakari batek eztabaida piztu, eta gurasoak elkarri joka ageri ziren, basati. Hurrengo egunetan, arduradunen iritziek eta erabakiek hartu zituzten minutu gehienak. Gertakariaren muinean beti-betiko arazoak ageri dira: gizartean eta futbolean nagusi den biolentzia maila eta helduok haurrei ematen dizkiegun eredu eskasak. Irudiok aspaldikoak izan zitezkeen eta, aurrerantz joan ordez, atzerantz goazela iruditzen zait niri, nahiz eta eztabaida une jakinetan soilik jartzen den puri-purian. Gainontzean, futbolari loturiko gehiegikeriak neurrigabe ari dira puzten. Ez naiz egunerokoan duen presentziaz ari. Adibide konkretu batekin irudikatuko dut partida horretan gertatutakoa.\nDuela hainbat hilabete, azkenengoz telebista kateak eguneratu nituenean, ezustean, Real Madril futbol taldearen katea agertu zitzaidan, beste askoren artean. Han geratu zen, urrunean galdu samar, sekula ikusten ez ditudan horiekin nahasian. Asperdurak harrapatzen nauenean, baina, haietara ere iristen naiz. Joan den astean, azkenengoz. Eta harri eta zur utzi ninduen ikusi nuenak. Real Madrileko benjaminen taldearen partida ematen ari ziren. Esango nuke zuzenekoa zela. Bi hizlariek lehen taldea ari balitz bezala egin zuten kontakizuna. Jokalari guztien izen-abizenak zekizkiten, estatistikak ematen zituzten, golak modu euforikoan oihukatzen zituzten... Denok izan gara benjaminak, eta Real Madril taldean jokatu ez dugun arren, badakigu adin horretan teknika eta estrategia gutxi eta gogo asko izaten duela jokalariak. Aurkezleen kontakizuna bestelakoa zen. Entrenatzailearen arbelean marraztuak balira bezala azaltzen zituzten haurren ahaleginak. Izu puntu batekin katearen webera jo, eta ohikoa dela frogatu nuen. Egiten dute benjaminetatik hasi eta lehen mailaraino. Egiten dute futbolean, eta egiten dute saskibaloian.\nEgia da emankizun horiek oso ikusle datu txikiak dituztela. Dena den, haurrak helduak balira bezala aurkeztu eta izar bihurtuta edo kirolari —eta bereziki futbolari— halako presentzia eta tonua emanez, nekez lortuko dugu ariketa fisikoa eta jolasa sustatzea, neurriz. Horiek helduon konplexuak baitira, galtzaileak haurrak badira ere.\nLangileei PCR probak egin dizkiete, eta etxera bidali dituzte. Bezero batzuei ere egin dizkiete probak. Emaitzak jaso bitartean kanpinera inor ez sartzeko ez ateratzeko eskatu dute.\nHaur bati COVID-19a detektatu diotela-eta, haren kideek, begiraleek eta horien guztien bizikideek hamar egun igaro behar dituzte etxean, bakartuta.


Serunion Salud, ondo jan hobeto egoteko | Serunion\nSerunion Salud, ondo jan hobeto egoteko\nAzkar errekupertatzea lehentasuna da ospitaleratuta daudenentzat eta haien familientzat. Elikadura zuzenak nabarmen laguntzen du gaixo baten sendatzean eta bere garapenean. Horregatik, sukaldari, dietista eta espezialistak lan egiten dugu menu zaporetsuak eta nutrizionalki orekatuak egiteko eta helburu hori lortzeko laguntzeko.\nOspitaleko publiko eta langileentzako kafetegiak\nZentroko erabiltzaile eta langileak ospitaletako kafetegietan biltzen dira atseden une batzuez gozatzeko. Serunion Saluden espazioak sortzen ditugu mahaikideen arteko harremana, bizikidetza eta distentsiorako.\nEskaintza gastronomiko eta zerbitzu anitza eskaintzen dugu, menuen txandaketa handiarekin eta eremu geografikoaren araberako sukaldaritzako gustuen egokitzearekin.\nDieta osasuntsu eta orekatua batzuetan hobetzeko lehen pausua izaten da.\nGaixoentzako gure irtenbideak\nSerunionek aukera eskaintzen du erosketak kudeatzeko sukaldaritza zerbitzuari lotutako kostuak optimizatzeko.\nAurrez ezarritako prezio eta kalitatearekin, gure kudeaketa eta erosketa zerbitzuak ahalbidetu egiten du lan-karga murriztea; hau da, hornitzaileekin negoziatzea, albaranak kontrolatzea, kopuruak egiaztatzea, eta baita kostuen eta altxortegiaren kontrola optimizatzea ere.\nVendingaren sektorean teknologiak ezartzen du desberdintasuna. Bezero bakoitzaren beharretara egokitutako proiektu pertsonalizatuak garatzen ditugu, merkatuaren aldaketetara egokituz eta makinaren kokalekuaren egokitasuna eta eskainitako produktuen aukeraketa aztertuz.\nBerrikuntza teknologikoaren aldeko apustua egiten dugu eta horregatik ordainketa-irtenbide desberdinak proposatzen ditugu merkatuan existitzen diren aukera anitzei eta kontsumo-portaera berriei erantzuna emanez, horrela, abantailak gehituz uneoro eta edonon zerbitzua emateko.\nEkitaldien ospakizunetarako cateringa\nGure esfortzu guztiak bezeroaren asebetetze osora bideratzen ditugu bere ekitaldiak gertaera apartak bilakatuz. Gure baliabide aukera handiak eta gure esperientzia zabalak ekitaldien kudeaketa eta antolaketan apustu segurua bilakatzen gaituzte.\nErantzuteko gaitasuna - Sukalde zentralak\n15 sukalde zentral ditugu ekipamendu modernoenekin eta lerro hotz, bero edo mistoko elaborazio-sistemekin, gure bezeroen beharrak artatzeko ezohiko egoeren aurrean.\nZure premietara egokitutako soluzioak